(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 110

It-Tnejn 11 ta' Lulju, 2011

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 110

It-Tnejn 11 ta' Lulju, 2011

Il-Kumitat iltaqa' fil-Palazz, il-Belt Valletta, fis-07:36 p.m.

IlMinuti tal-Laqgħa Nru. 108 li saret it-Tlieta 28 ta' Ġunju 2011, ġew konfermati.

Il-Qafas tal-Kurrikulu Nazzjonali 2011 - Preżentazzjoni mill-Prof Grace Grima, Direttur Ġenerali għall-Kwalità u Standards fl-Edukazzjoni.

EDWIN VASSALLO): Sinjuri qabel ma nibdew din id-diskussjoni nixtieq ngħid xi ħaġa.

Se naqsam magħkom ħsieb li min jaf kemm-il darba ddiskutejnih f'diversi laqgħat li kellna hawnhekk bħala Social Affairs Committee meta ġejna biex nitkellmu fuq l-edukazzjoni u fuq persuni responsabbli.

Għalhekk nixtieq inkun naf waqt li qegħdin tiddiskutu magħna dan is-suġġett tal-kurrikulu nazzjonali x'jista' isir sabiex f'pajjiżna jkollna ċittadini li huma aktar fulfilled, aktar responsabbli u ta' aktar valuri.

Qiegħed naqsam dan il-ħsieb magħkom għaliex waħda mill-ewwel laqgħat li kellna hawnhekk kienet fuq il-faqar u fil-preżentazzjoni tagħha, is-Sinjura Angela Abela lecturer fl-Università ta' Malta, kienet qaltilna - u jien inħobb nikkwotaha għax li kieku jien ma kienx ikolli l-kurraġġ li ngħaddi dan il-ħsieb – li "l-Università jeħtieġ li tipproduċi iktar professjonisti b'kuxjenza soċjali."

U meta darba qsamt dan il-ħsieb mar-Rettur tal-Università l-Profs Juanito Camilleri, dan qalli li ma jistgħux jipproduċuhom huma l-professjonisti b'kuxjenza soċjali imma jrid ikollna s-sistema edukattiva kollha li tipproduċi nies b'kuxjenza soċjali.

U naħseb li miegħi, l-aktar li jista' jaqsam dan il-ħsieb huwa l-Onor.

Abela m'ilux ħafna li daħal bħala membru f'dan il-Kumitat, u min jaf kemm-il darba għaddejna kummenti ma' min ikun qiegħed jitkellem magħna dwar il-ħtieġa li jkollna aktar persuni ta' ċerta responsabilità, ta' ċerta maturità, hi x'inhi l-vokazzjoni tagħhom, dawn ġew mgħallmin sabiex ikunu responsabbli.

Issa jien qed nuża terminoloġija waħda imma fis-sistema edukattiva tagħna kif se naslu biex xi darba jkollna sistema edukattiva li ma tgħallimx biss is-suġġetti akkademiċi imma tibda tipproduċi nies ta' kwalità?

Hawnhekk qiegħed naħseb fuq il-formazzjoni tal-karattru; xi ħaġa li dejjem tkellimna dwarha hawnhekk.

Il-formazzjoni taċ-ċittadin, fejn aħna ngħidu li l-proġett ewlieni tal-qasam edukattiv tagħna huwa proprju l-formazzjoni tal-karattru, mhux bniedem li jaf kollox imma mbagħad huwa deprived minn dak li huwa fondamentali fil-ħajja!

Qiegħed inpoġġi l-karti mill-ewwel fuq il-mejda mhux biex nippreġudikakom imma biex tkunu tafu mill-ewwel il-ħsebijiet tiegħi.

Wara li tispiċċa l-preżentazzjoni xorta waħda kienu se joħorġu dawn il-ħsebijiet għax fil-fatt din hija issue on our back burners, u allura f'xi ħin qisha dejjem kienet il-preokupazzjoni tagħna.

Anke meta ddiskutejna l-faqar, kellna numru ta' proposti fir-rigward ta' kif bis-sistema edukattiva nistgħu negħlbu l-problema tal-faqar.

L-istess meta ddiskutejna suġġetti oħra relatati mal-familja u mal-missirijiet u kif dawn mhux qed ikollhom ħin biżżejjed għal mat-tfal tagħhom.

Illum kif qegħdin ngħallmu lit-tfal tagħna biex għada pitgħada jkunu parti minn soċjetà, parti minn familja?

Jien qiegħed naqsam din il-preokkupazzjoni magħkom, issa ma nafx jekk għandux xi ħsieb x'jaqsam magħna l-Onor.

Jien semmejthom mill-ewwel għax naf li kienu se jinqalgħu fid-diskussjoni u allura hekk nistgħu nnaqqsu mill-ħin tal-mistoqsijiet u intom tkunu tafu mill-ewwel x'inhuma l-preokuppazzjonijiet tagħna u allura jkollna aktar ġenwinità fid-diskussjoni.

Il-preokkupazzjonijiet tiegħi mhux noħroġhom fl-aħħar minuta imma qed nilagħbhom mill-ewwel.

B'hekk waqt li tkunu qegħdin tagħmlu l-preżentazzjoni tkunu tafu mill-ewwel x'inhuma l-preokkupazzjonijiet tagħna.

Jien kif ftaħt dan il-pakkett li tajtuna u rajt li l-idea prinċipali hi li l-istudenti jkunu kapaċi jitgħallmu tul il-ħajja kif isiru ċittadini mpenjati u responsabbli għall-ekonomija.… Però mhux l-ekonomija biss; bħala persuni fil-milja tal-umanità tagħhom.

Mhux nies li nużaw lin-nies.

Illum għandna sitwazzjoni tal-biża' fl-opinjoni tiegħi għax għandek nies li l-valur tal-flus huwa l-ewwel u qabel kollox għalihom!

Għandek nies li l-materjaliżmu qed jegħleb kollox.

Imma aħna kif se jkollna tfal li llum qegħdin l-iskola u għada pitgħada kapaċi jkunu b'raġunar aħjar minn dawk li għandna fil-preżent?

Dan hu l-ġest li nixtieq nisma' f'din il-preżentazzjoni li se tagħmlulna.

PROFESSUR GRACE GRIMA (Direttur Ġenerali għall-Kwalità u Standards fl-Edukazzjoni): Naħseb li lkoll kemm intom tapprezzaw li dan kien kumitat li ħadem ħafna sabiex ħriġna dan id-dokument.

Dan il-kumitat kien magħmul minn 13-il persuna mis-setturi prinċipali fl-edukazzjoni; kellna rappreżentanti miż-żewġ direttorati tal-edukazzjoni u mill-kulleġġi.

Kellna wkoll id-diretturi tad-direttorat tiegħi; is-Sur Ray Camilleri li huwa Direttur tal-Kurrikulum u s-Sur Sandro Spiteri li huwa Direttur tal-Quality Assurance.

Kellna rappreżentanti mill-fakultà tal-Edukazzjoni.

Kellna lid-Dekan u l-Viċi Dekan, is-Sinj.

Kellna l-Matsec Board, biċ-Chairman tal-Matsec il-Professur Frank Ventura.

Kellna wkoll rappreżentanti mill-iskejjel tal-Knisja u dawk Indipendenti.

Fil-fatt kien hemm Fr. David Cilia u Fr. Charles Mallia kif ukoll is-Sinj.

Li ġara fil-bidu tal-2008 kien li jien bgħatt nistieden lil dawn l-entitajiet sabiex jibagħtu lil xi ħadd fuq il-kumitat u bi pjaċir għaliha dawn aċċettaw li jiġu huma stess fuq il-kumitat.

Dan għalija kien awgurju tajjeb li huma xtaqu jkunu parti importanti minn dan il-proċess.

Issa għalfejn twaqqaf id-direttorat tiegħi?

Ġie mwaqqaf minħabba l-emendi tal-liġi tal-2006.

Fil-fatt l-ewwel darba li kellna l-kunċett tal-Kurrikulum Nazzjonali kien fil-liġi tal-1988.

Hemmhekk inħoloq il-kunċett.

L-ewwel dokument ta' policy ta' dan it-tip kien inkiteb fl-1995 u kien intitolat "Tomorrow's Schools".

Madankollu dan id-dokument ma tantx kien qabad art.

Fl-1998 inkiteb abbozz ta' kurrikulum u fl-1999 dan id-dokument kien ħareġ finali.

Dak id-dokument, li għadu jmexxi s-sistema tal-lum kien intlaqa' tajjeb ħafna.

Kien dokument li għen lill-komunità Maltija tiddiskuti ċerti prinċipji importanti ħafna fl-edukazzjoni, fosthom l-inklużjoni, l-assessjar u affarijiet oħra.

Il-feedback tal-iskejjel kien li dan id-dokument kien wieħed tajjeb ħafna fuq livell filosofiku u teoretiku però x'ħin tiġi biex tattwah fil-ħajja ta' kuljum fl-iskejjel, ma kienx ta' direzzjoni ċara biżżejjed.

Mill-1999 lil hawn il-ministru ta' dak iż-żmien, l-Onor.

Louis Galea, kien beda ħafna studji bbażati fuq dak il-kurrikulum.

Kien ikkummisjona ħafna studji lokali u dawk l-istudji kienu l-bidu ta' dan id-dokument.

Issa dawn l-istudji kollha li saru fuq is-sistema Maltija, x'rakkmandazzjonijiet kienu qegħdin jagħmlu?

Qiegħda nitkellem fuq l-inklużjoni, fuq l-early childhood, fuq il-Matsec u fuq is-saħħa tat-tfal.

Dawn kollha qegħdin f'dokument minnhom.

Issa nitkellem fuqu aktar tard.

Minn dak iż-żmien li sirna membri tal-Unjoni Ewropea riedna naraw ukoll id-dokumenti tal-Unjoni Ewropea minbarra d-dokumenti lokali tal-Gvern bħal "Viżjoni 2015".

Kien inħareġ policy document ieħor tal-Kulleġġi "For All Children To Succeed" fl-2005, li ovvjament għen id-direzzjoni ta' dan il-kurrikulum u dawn id-dokumenti kollha kienu l-bidu ta' dan id-dokument.

Issa nispjega ftit dak li riedna nagħmlu u għandi wkoll slide fuqha.

Qabel bdejna riedna nkunu ċerti li nafu fejn qegħdin, minn fejn nixtiequ nitilqu u fejn nixtiequ mmorru.

Id-dokument finali mhuwiex il-viżjoni tagħna mwettqa imma huma l-passi li fiż-żmien qarib nistgħu nagħmlu sabiex inwasslu għall-viżjoni li rridu naslu għaliha.

X'jiena ngħid?

Fid-dokument tal-1999 kien hemm stipulat dak li se jservi għal ħames snin u mbagħad wara ħames snin issir ir-reviżjoni tiegħu.

Ir-realtà uriet li d-dokument ta' dik il-kwalità kellu life span ta' mill-inqas għaxar snin sakemm il-komunità edukattiva fehmet il-kunċetti, bdiet tara l-implikazzjonijiet tagħhom eċċ. Jiġifieri aħna stajna ħloqna pjan ta' viżjoni long-term biss però li kien jiġrilna hu li x'ħin tmur ħa twettqu fl-iskejjel, dawn jgħidulek li dik mhijiex ir-realtà li jistgħu jaħdmu għaliha.

Din nispjegaha aktar 'il quddiem.

Żgur li min-naħa tagħna nħossu li konna responsabbli ħafna, fis-sens li rajna Malta fejn qiegħdha bħalissa għax il-Curriculum Framework qatt ma jinħoloq f'vacuum!

Inti ma tistax taqbad framework ta' pajjiż ieħor u tgħid ħa nipprovah għax trid tara li dan ikun jirrispondi għar-realtajiet lokali.

Barra minn hekk, fuq feedback qawwi mill-iskejjel, din id-darba pprovajna noħolqu framework prattiku, jiġifieri li d-dokument ikun maqsum b'tali mod.… Anke minħabba li ngħatajna feedback minn żewġ ministeri barranin.

Meta lestejna dan id-dokument, fuq rakkmandazzjoni tal-Ministru, bagħtnih lil żewġ ministeri tal-edukazzjoni ta' żewġ pajjiżi barranin li kienu għadhom kemm għaddew minn dan il-proċess.

Intbagħat l-Iskozja u New Zeland; żewġ pajjiżi żgħar li kienu għadhom kemm għaddew minn dan il-proċess.

Dawn min-naħa tagħhom tawna feedback tajjeb ħafna.

Kellna nagħmlu xi ftit refining biex id-dokument ikun ċar kemm jista' jkun imma bażikament li pprovajna nagħmlu aħjar mid-dokument tal-1999 - avolja bnejna ħafna minnu - kien li weġibna erba' mistoqsijiet importanti.

B'dawn l-erba' dokumenti - imbagħad il-ħames wieħed nitkellmu daqxejn fuqu wkoll - qed inwieġbu erba' mistoqsijiet li bil-Malti ngħidulhom "l-għaliex u l-kif" u bl-Ingliż huma dawn; "why do we need a new framework?".

Dik l-ispjegazzjoni tingħata abbażi ta' dawn l-istudji kollha li saru u abbażi tal-policy documents tal-Ewropa u tal-United Nations, tal-OECD eċċ. Imbagħad jiġi l-framework proprja li huwa "The what?".

X'inhu dan il-framework il-ġdid li qed nipproponu?

Iktar importanti għall-iskejjel - u kienet l-ikbar biċċa xogħol għalina - kien li f'document 3 il-framework li żviluppajna f'document 2, ipprovajna napplikawh għat-tliet ċikli tal-edukazzjoni obbligatorja; għall-early years, għall-primarja u għas-sekondarja.

U għalhekk morna pass oltre milli mar l-ieħor.

M'għedniex dan il-framework kulħadd irid japplikah fiċ-ċirklu tiegħu imma għamilna dik il-biċċa xogħol aħna stess.

Ħalli nagħtu eżempji żgħar.

Jekk pereżempju tkellimna fuq l-aspett tal-flessibilità, li l-iskejjel ma jridux daqshekk preskrizzjoni, ħloqna timetables tal-primarja u tas-sekondarja li din l-idea tindirizzaha b'mod mhux preskrittiv.

Pereżempju tas-sekondarja hemm sitt timetables li jridu jiġu diskussi waqt il-konsultazzjoni filwaqt li tal-primarja hemm tlieta.

Mela jibnu fuq il-prinċipji li hemm fil-framework biex in-nies ikollhom x'jiddiskutu.

"The when" huwa fejn niġbru r-rakkmandazzjonijiet kollha f'dokument, fir-raba' wieħed, u nagħtu l-esperjenza tagħna milli tgħallimna minn pajjiżi oħra għax nafu li l-bidla trid iż-żmien u trid affarijiet oħra biex isseħħ.

U mbagħad nagħmlu kif naħsbu li l-implimentazzjoni għandha ssir.

F'dak id-dokument ukoll - għaliex fil-passat ġejna kkritikati li noħorġu dokumenti u mbagħad ma tkunx ċara kif se ssir il-konsultazzjoni - il-consultation process qiegħda printed.

Bħalissa qegħdin f'phase one tal-konsultazzjoni u f'din il-fażi għamilna bejn wieħed u ieħor 50 laqgħa bejn Mejju u Lulju.

F'dawn il-laqgħat iltqajna mal-istakeholders u mal-imsieħba soċjali sabiex nispjegawlhom ftit dan id-dokument.

X'ipprovajna nagħmlu?

X'inhuma l-issues?

F'Awwissu ma tantx nistennew li n-nies se jaħdmu fuq id-dokument però nistennew li jaqrawh.

Imbagħad f'Settembru u Ottubru tibda d-diskussjoni interna.

Għandna programm sħiħ li se jmexxu l-prinċipali fl-iskejjel, fejn se jiltaqgħu mal-għalliema f'nofs ta' nhar meta ma jkunx hemm tfal.

Imbagħad għandna ġurnata sħiħa f'kull kulleġġ u se jsiru laqgħat mal-ġenituri filgħaxija.

Hemm laqgħat ukoll mat-tfal.

Dokumenti qed jinkitbu żewġ verżjonijiet oħra.

Għandna l-verżjoni li qed tinkiteb għall-ġenituri biex din imbagħad tingħata f'dawk il-laqgħat.

U għat-tfal qed naħdmu fuq preżentazzjoni li se tintuża fil-laqgħat; dan mhux bilfors li se jkun ktejjeb tat-tfal.

Fil-fatt qegħdin nesploraw għax illum hemm metodi oħra kif twassal messaġġ lit-tfal.

It-tielet fażi tal-konsultazzjoni hija għal Novembru u Diċembru, fejn nixtiequ li l-entitajiet differenti jibdew jersqu flimkien biex jisimgħu lill xulxin x'għandhom xi jgħidu fuq id-dokument.

U l-aktar żewġ avvenimenti li għandna ppjanati għal dawk ix-xahrejn hu li se nagħmlu konferenza nazzjonali għat-tfal, waħda f'Malta u l-oħra f'Għawdex, biex it-tfal jiddiskutu d-dokument ukoll.

Fit-2 u fit-3 ta' Diċembru se nagħmlu konferenza nazzjonali Dar il-Mediterran u mabgħad ikun għad fadal xahar biex tagħlaq il-konsultazzjoni.

L-għan tagħna hu li nerġgħu nisimgħu lil xulxin biex finalment il-feedback li se jintbagħat minn entitajiet differenti jkun informat ukoll minn entitajiet oħra u mhux minn dak li qalu n-nies f'dik l-entità partikolari biss.

Fl-aħħar tas-sena jagħlaq il-perjodu tal-konsultazzjoni u mbagħad dak kollu li nirċievu bil-miktub se nippubblikawh bħala dokument.

Kemm jiena, bħala ċ-Chairperson u kemm il-membri m'aħniex se niktbu rapport fuq il-feedback.

Il-feedback se nippubblikawh kif nirċevuh biex mill-ewwel bħala kumitat inkunu nistgħu nerġgħu naħdmu fuq id-dokument biex jekk il-bambin irid, is-sena d-dieħla jiġi finalizzat.

Imma peress li jiddependi fuq dak il-feedback m'għandniex data partikolari meta nistgħu ngħidu li d-dokument se jkun lest.

Li hu żgur hu li la l-kumitat kien magħmul minn setturi differenti, aħna nħossu li diġa' saret ħafna konsultazzjoni bejn is-setturi.

Qabel l-esperjenza kienet tkun li grupp żgħir ħafna ta' nies jiktbu l-kurrikulum minn xi post partikolari.

Imma din id-darba aħna konna qegħdin niktbuh kollha flimkien.

Kien hemm konsultazzjoni u qbil li dak li qed ngħidu huwa għat-tliet setturi tal-edukazzjoni, li pereżempju l-fakultà taf li hemm implikazzjonijiet fuq il-kors ta' kif jippreparaw l-għalliema.

Il-Matsec jaf li hemm repurcussions fuq kif isiru l-eżamijiet.

La kienu fuq il-board u kienu parti minn dan it-team, kuħadd kien aware li jekk jittieħed il-committment li dan id-dokument jimxi 'l quddiem, ikun hemm bżonn tar-responsabilità minn kulħadd biex l-affarijiet isiru.

Qiegħda nieħu gost li bdejt bis-citizenship għax għalina, bħala kumitat, ħassejna l-bżonn li dan il-Kurrikulum ma jiffokkax biss fuq is-suġġetti imma fuq l-edukazzjoni ħolistika tat-tfal, kemm fl-iskola u kemm wara l-iskola.

Xi ħaġa li qiegħda taħdem in parallel jew complimentary ma' dan huwa li daħħalna secondary school certificate and profile, li qabel kien jissejjaħ l-school leaving certificate.

Dan daħħalnih minn din is-sena li qegħdin fiha u dan id-dokument iżomm il-profile ta' ħames snin tat-tfal u mhux tal-aħħar sena biss.

U minbarra s-suġġetti li jitgħallmu t-tfal, iċ-ċertifikat jagħti kreditu wkoll lill-attivitajiet li t-tfal jagħmlu fil-mid-day break u wara l-ħin tal-iskola.

L-attendenza tidħol ukoll u xi ħaġa interessanti li ma tantx teżisti f'pajjiżi oħra hi li qed nagħtuhom credit anke fuq ċerti personality attitudes, bħal pereżempju skills fil-leadership, cooperation, responsability, eċċ. Mela daħħalna grupp ta' personal traits li kull tifel u tifla, kull sena qed jingħataw il-marki fuqhom.

Dawn kollha flimkien, fl-opinjoni tagħna jgħinu wkoll għal din l-issue taċ-ċittadinanza.

Li inti, fil-ħajja tal-iskola, kull sena mistenni li tagħmel xi ħaġa fil-mid day break u anke wara l-ħin tal-iskola.

Għandek il-volontarjat, l-scouts, l-isports, il-mużika, eċċ., li kollha jiġu credited bħala parti miċ-ċertifikat tal-iskola.

Dan ma baqax ċertifikat biss imma sar kwalifika nazzjonali approvat mill-Malta Qualification Council.

Jekk ikun hemm tfal li jfallu ħafna jew ma jagħmlux attivitajiet oħra jieħdu l-ischool leaving certificate xorta waħda imma dan ma jkunx kwalifika.

L-għan hu li kemm jista' jkun it-tfal jieħdu l-kwalifika għax kull sena nibagħtulhom fejn ikunu waslu.

Xi ħaġa ġdida li żiedna dan l-aħħar hu li minħabba l-attivitajiet ta' ħafna valur li t-tfal jagħmlu fis-sajf, bħal pereżempju, nhar is-Sibt kellna l-kunċert ta' Joseph Calleja; dawk it-tfal kollha li ppreparaw għal dan il-kunċert u se jkunu parti mill-choir m'għandhomx jieħdu credit tiegħu?

Naf li l-issue għadha ma ġietx solvuta imma li għamilna u qiegħda taħdem tajjeb avolja fil-bidu rridu nżommu ftit il-paċenzja sakemm l-affarijiet jiġu żviluppati, li l-Malta Qualification Council ħoloq database u dawn l-aġenziji, individwi, entitajiet jirreġistraw li huma qed jagħmlu attivitajiet mat-tfal u jingħataw numru.

Kif jingħataw numru, it-tfal ikunu jistgħu jikkreditaw l-iskola dik l-attività li qed jieħdu sehem fiha.

U fl-opinjoni tiegħi din diġa' qiegħda tindirizza b'mod dirett dik l-issue li semmejt inti.

Jiena ngħallem l-Università ukoll u nista' ngħid li anke meta tistaqsi x'inhu jiġri madwar il-ħajja tal-istudenti, dawn tant jiffokaw fuq l-istudju tagħhom li mhux dejjem ikunu jafu dak li suppost ikunu jafu.

Meta bdejna dan id-dokument u rajna x'inhuma l-miri tal-pajjiż bħalissa, iddeċidejna li hemm tliet għanijiet li qegħdin f'dan id-dokument.

L-active citizinship hija waħda mit-tliet għanijiet.

L-għanijiet huma li l-istudenti kollha jitgħallmu kif jitgħallmu u jħobbu jitgħallmu; li t-tagħlim ma jieqafx sa 16-il sena u jkun hemm inqas enfażi fuq il-kontenut u ħafna aktar enfażi fuq l-attitudni u l-ħiliet li hemm bżonn biex it-tfal ikomplu jitgħallmu; u l-active citizinship li nispjega fuqha aktar 'il quddiem imma żgur li rridu ċittadini responsabbli anke f'aspetti differenti u għalkemm din hija marbutha mal-employability, l-idea tal-job shadowing tgħin lit-tfal sabiex ikunu ċittadini aktar attivi għax jibdew imorru fid-dinja reali.

THE CHAIRMAN: Ħalli nagħmillek mistoqsija żgħira.

Din il-viżjoni kienet mogħtija lilkom mill-politiku jew inkella stabbilixejtuha intom?

PROFESSUR GRACE GRIMA: Le, mid-dokumenti li qrajna rajna li dawk huma t-tliet areas fil-pajjiż li l-aktar hemm bżonn li nisħqu fuqhom.

IS-SUR......: Indirettament kienet policy li gvernijiet wara xulxin..… Dawn kienu kollha nvoluti.

Meta qed nitkellmu fuq Vision 2015, meta nitkellmu fuq European 2020, meta qed nitkellmu fuq il-budget speeches eċċ, hemmhekk kien hemm policy direction li aħna xrobna minnha l-ħin kollu.

PROFESSUR GRACE GRIMA: Imma mhux ingħatat bħala terms of reference speċifika għax dawk ħriġnihom aħna.

Qiegħda nagħmel presentation bl-Ingliż għax id-dokument inkiteb bl-Ingliż imma d-dokument jeżisti kemm bl-Ingliż kif ukoll bil-Malti.

L-employability mhijiex l-employment.

Again aħna nisħqu aktar fuq l-iskills, fuq l-attitudni u fuq ċerta preparazzjoni, jiġifieri aħna mhux qed ngħidu li tfal ta' 16-il sena għandhom joħorġu jaħdmu.

THE CHAIRMAN: Jiena naħseb li anke jekk inkunu wasalna s'hawn inkunu għamilna ħafna fuq dawk it-tliet issues partikolari, imma l-fatt li m'iniex nara l-kelma "responsabilità"… (Interruzzjonijiet) Imma l-kelma "responsabilità" fiha nnifisha ma ndaħħalix taħt il-kelma "active citizinship".

Jiena nista' nkun attiv f'kollox u l-inqas ħaġa li għandi hija r-responsabilità.

Nista' nkun suċċess f'kollox u nkun professur fuq livell akkademiku f'erba' oqsma differenti imma mbagħad il-moral standing tiegħi huwa flop totali.

Issa għiduli kif se tkejjel il-moral standing?

PROFESSUR GRACE GRIMA: Imma hawn qiegħda fejn qed ngħidu "Moral and Spirtual Development".

Issa dan l-għan jinfetaħ f'numru ta' affarijiet oħra.

THE CHAIRMAN: Taf għaliex?

Jekk qegħdin hemm, allura tajjeb.

Imma jekk qegħdin hemm u għada pitgħada se tkomplu l-konsultazzjoni tagħkom nitlobkom biex din tpoġġuha mill-ewwel għax jekk dan il-prodott li intom qed tbiegħu, aktar tagħtuh aġġettivi, allura aktar għandkom fuq xiex tbiegħu...

THE CHAIRMAN: Jiena bqajt nissapporti sal-aħħar biex nesprimi l-preokuppazzjoni tiegħi.

Issa jista' jkun li inti qiegħda tifhem x'inhi "active citizinship" imma jien, li ma rajtx dak id-dokument għadni ma nafx xi tfisser u għalhekk li dik il-kelma "responsabilità" kienet togħġobni aktar mill-kliem "active citizinship".

PROFESSUR GRACE GRIMA: Fil-fatt id-dokument fuq hekk jitkellem.

Jien hemmhekk tfajt il-kelma.… Imma nieħdu l-punt tiegħek u naraw jekk ġietx enfasizzata biżżejjed.

IS-SUR.......: Għalkemm il-kelma "responsabilità" tinkapsulaha, il-kunċett hawnhekk huwa spjegat fid-dokument.…

THE CHAIRMAN: La qed tgħidli hekk qiegħed isserraħli moħħi.

PROFESSUR GRACE GRIMA: Aħna rridu nkunu alert ukoll biex naraw jekk għamilnihiex ċara biżżejjed.

Bħala għanijiet tal-proċess kellna dawn it-tlieta.

Kien hemm ħafna imma meta tagħsar kollox issib li qed ngħidu li t-tfal kollha jitilqu mill-iskola b'ħiliet u b'ċertifikazzjoni li tagħmel sens, xi ħaġa li bħalissa ma kienx il-każ; li l-framework jgħin biex jagħmel il-proċess ta' tagħlim xi ħaġa fejn kulħadd jikber, kemm it-tfal, kemm it-teachers, kemm il-heads, kemm il-ġenituri, eċċ; u tagħti kreditu lill-informal u lin-non-formal li kif għedt diġa' bdejniha avolja ġejt daqsxejn miżinterpretata li qed ngħaddi l-informazzjoni lill-Vat Department u allura kien hemm min qed jibża' jirreġistra fiha!

THE CHAIRMAN: Qabel tkomplu titkellmu nixtieq ngħidilkom xi ħaġa li nsejt ngħidilkom fil-bidu.

Din il-laqgħa qiegħda tiġi trasmessa live permezz tal-internet u għalhekk dak li tgħidu jista' ikun hemm xi ġurnalisti li qegħdin jisimgħu.

U għalhekk ladarba tgħidu xi ħaġa ma tistgħux terġgħu treġġgħuha lura.

IS-SUR HORACE CARUANA (Prinċipal tal-Kulleġġ San Injazju): Biex inkompli ma' dak li kienet qiegħda tgħid il-Profs Grima dwar il-mod ta' kif se jiżviluppa ċ-ċertifikat tal-iskola.

Qabel kien jiċċertifika biss l-edukazzjoni formali, jiġifieri t-tagħlim li kien jingħata fil-klassi waqt il-lezzjonijiet.

Issa daħlu żewġ kunċetti oħra li anke d-dokumenti fuq l-edukazzjoni tal-Unjoni Ewropea mexxew ħafna 'l quddiem u telgħu fil-priorità.

L-ewwel li nibdew nikkreditaw u nagħtu valur lill-edukazzjoni non-formal, li huma dawk l-esperjenzi ta' tagħlim li jsiru ġol-iskola imma li ma jsirux waqt il-lezzjonijiet.

Dawn l-attivitajiet isiru waqt il-break it-twil.

Mela jekk pereżempju, ġejja price day u t-tfal se jtellgħu play, allura jridu jippreparaw għaliha, dak huwa tagħlim non-formali.

Jekk l-istudenti tagħna, ta' San Injazju għamlu l-presepju ta' Kastilja, dak huwa meqjus bħala esperjenza ta' tagħlim non-formali.

Imbagħad hemm l-esperjenza tal-informal learning.

Dawk isiru wara l-ħin tal-iskola.

Għamilna ħafna żmien nivvalutaw u nagħtu kreditu biss lit-tagħlim li jsir waqt il-lezzjonijiet.

Ħafna tfal jakkwistaw bosta tagħlim informali għax imorru jitgħallmu xi strument tal-mużika, imorru l-iscouts, imorru n-nurseries u jmorru lezzjonijiet ta' linja artistika differenti bħal-ballet, żfin eċċ, u once li l-aġent jew min qed jipprovdi t-tagħlim jirreġistra mal-Malta Qualification Council, u l-Malta Qualification Council jirreġistrah bħala provider ta' tagħlim, l-istudent iġibilna l-karti meħtieġa biex jurina l-evidenza li attenda għal din l-esperjenza ta' tagħlim u kemm dam fiha, imbagħad skont kemm dam u skont l-esperjenza li jkun ħa, jingħata kreditu li jidher fiċ-ċertifikat li se joħroġ bih it-tifel fl-aħħar tal-edukazzjoni tal-obbligu.

Għandek ukoll l-isports.

Semmejt in-nurseries għax għandek ħafna tfal li jmorru n-nurseries.

U għandek ukoll esperjenzi fis-sajf.

Jekk aħna jkollna tfal li jmorru fis-sajf mal-water polo teams u jidħlu fihom, jekk dawn ikunu kkreditati u jgħidulna li dawn marru għat-training u marru jilabgħu, għalina hija esperjenza ta' tagħlim u għandha tingħata l-kreditu mistħoqq fuq iċ-ċertifikat.

Dan iċ-ċertifikat għandu ħamsin fil-mija tiegħu jikkredita it-tagħlim formali mentri kif inhu sal-lum jikkredita mija fil-mija it-tagħlim formali.

Il-ħafna tagħlim ieħor li t-tfal jakkwistaw, kemm mill-iskola stess barra l-ħin tal-lezzjonijiet u kemm barra l-ħin tal-iskola ma jiġix ikkreditat.

Mentri issa se jiġi kkreditat.

THE CHAIRMAN: Ħa nagħmel kumment inġust mar-realtà għax qiegħed nara l-benefiċċju minn dak li qed tgħid inti.

Veru li b'hekk qed tagħti ritratt sħiħ tal-istudent għax l-iskola qed turi li taf eżatt x'inhu jagħmel dak l-istudent anke barra mill-ħin tal-iskola imma ma taħsbux li se noħolqu ċertifikat li se juri min hu tajjeb ħafna u lil dawk li forsi ma jipparteċipawx daqshekk f'dawn l-attivitajiet se jkollhom ċertifikat li jwaddabhom lura ħafna?!

Qiegħed nagħmel il-mistoqsija għax qed tiġini f'moħħi u filwaqt li naf kemm hi tajba l-intenzjoni tagħkom u kemm huwa importanti li nirrikonoxxu dak li jagħmel l-istudent barra l-ħin tal-iskola, fl-istess ħin meta niġu għar-riżultat aħħari..…

Bħala Social Affairs Committee konna ġejna l-iskola tal-Kottonera.

Mhux se jkun hemm ċirkostanzi fejn issa għandek dawk il-ġenituri li jgħinu lill-uliedhom biex jipparteċipaw f'dawn l-attivitajiet u allura se jkollhom marki tajbin imma fl-istess ħin se jkollna xi ħaġa li se toħroġ differenza negattiva u diskriminatorja ma' studenti oħrajn li mhumiex qed jipparteċipaw jew m'għandhomx l-abilità li jipparteċipaw.

ANTHONY ZAMMIT: Jiena naħseb li the idea is moving towards more of an American Education, fejn dak li jkun iġib ukoll il-credits fuq l-isports u affarijiet hekk għall-Università.

Naħseb li dan huwa inċentiv biex it-tfal jipparteċipaw f'dawn l-affarijiet għax meta jkollok din is-sistema, li wara kollox it is going to mirror his total activity, awtomatikament it-tfal ikunu jridu jipparteċipaw ħalli jipprovaw ikollhom dik iċ-ċerta ambizzjoni.

Li nara ċerta limitazzjonijiet fiha huwa fejn it-tfal ikunu jridu jipparteċipaw f'dawn l-attivitajiet imma mbagħad il-ġenituri tagħhom forsi ma jkollhomx il-mezzi finanzjarji biex iħallsu l-lezzjonijiet għat-tfal tagħhom.

THE CHAIRMAN: Li tibgħat lit-tifel l-scouts trid il-flus illum.

ANTHONY ZAMMIT: Għandek il-lezzjonijiet tal-ballet.…

PROFESSUR GRACE GRIMA: Hemm xi lezzjonijiet li jingħataw mill-Gvern.

Għandna ħafna mill-attivitajiet, b'mod partikolari l-ballet li aħna nipprovduh nhar ta' Sibt lit-tfal.

L-istess id-drama.

ANTHONY ZAMMIT: Jiġifieri dawn jingħataw mill-Gvern?

Imma issa jekk jien għandi tifla li qiegħda tipprometti fil-ballet u allura għandha bżonn aktar taħriġ.… Għax forsi aktar 'il quddiem din tidħol ukoll ma' xi ballet group li se jgħinha fil-livell ta' kultura tagħha.

Fil-fatt meta ssemmi li xi ħadd għandu edukazzjoni ta' livell għoli, dan ikollu livell ta' kultura u fil-kultura tidħol l-appreciation għall-mużika, għall-pittura, għaż-żfin, eċċ. Anke l-fatt li out of their own free will imorru jżuru xi mużew.

B'dan il-mod inti qed tibni persuna in toto u allura jiena naraha, li jekk tifel jew tifla qed iżżidilhom dan il-livell edukattiv, il-moħħ tagħhom qed jinfetaħ ukoll u allura jkun aktar faċli għalihom biex imorru tajjeb fil-livell akkademiku tal-iskola.

Kumment ieħor li nixtieq ngħaddi huwa li aħna kellna il-kwestjoni tal-active citizinship.

Għalija dik hija d-definizzjoni ta' active citizinship.

Issa hawnhekk qiegħed nirriferi għas-social obligations, għall-moral obligations u dawn l-affarijiet.

CARMELO ABELA: Sur President, jien kont aktar tal-opinjoni li forsi nisimgħu l-preżentazzjoni kollha qabel ma nagħmlu l-kummenti tagħna ħall b'hekk id-diskussjoni tkun aktar ħolistika.

Sinċerament illum bqajt skantat biha nnifsi kemm bqajt kwiet għax mhux is-soltu li noqgħod kwiet fuq dan is-suġġett.

Nixtieq l-ewwel ħaġa nirringrazzja lil dawn is-sinjuri tax-xogħol kollu li qegħdin jagħmlu f'dan il-qasam.

Mill-ftit esperjenza li għandi fuq dan is-suġġett, fejn ilni dawn l-aħħar ħames snin insegwih mill-qrib, għalkemm issa qiegħed fuq suġġett ieħor, imma ċertament napprezza kemm huwa suġġett li għandu implikazzjonijiet kbar.

Li kelli ngħaddi ftit kummenti, apparti li l-fattibilità tad-dokument li jiġi mpoġġi fil-prattika eċċ, vis-à-vis dak li qalet il-Profs.

Grima fuq id-dokument tal-1999, u li allura hemm ċertu tagħlim li tgħallimna minnu, jibgħu ċerti mistoqsijiet bażiċi.

Pereżempju mhux biss x'hemm differenti f'dan il-qafas imma kif se jitpoġġa fil-prattika?

Finalment hija kwestjoni ta' riżorsi u kwestjoni ta' bidla fil-mentalità, fejn xi kultant meta xi ħadd jistaqsi ċerti mistoqsijiet qisu qed immissu xi baqar sagri.

Waħda mill-affarijiet li qamet dan l-aħħar kienet fuq jekk għandniex nestendu jew le l-ħinijiet tal-iskola.

Għandna 170 ġurnata f'sena meta pajjiżi oħrajn qed jikkonsidraw biex iżidu, għandek gruppi ta' nies li assolutament lanqas lesti li jitkellmu fuq din l-issue!

Issa mhux qed ngħidu li se nagħmluha żgur imma dawn lanqas biss lesti li jitkellmu fuqha.

Għalhekk naħseb li ċerti issues huma kwestjoni ta' bidla fil-mentalità jekk irridu ntejbu fuq dak li għandna.

Jiena naħseb li għandna żewġ lakuni li s'issa m'aħniex qegħdin nindirizzawhom b'mod tajjeb biżżejjed.

Għandek studenti li assolutament ma jridux jafu bl-iskola.

Hemmhekk għandna problema serja u jekk wieħed jara dawn it-tliet goals li għandna fuq il-powerpoint isib li t-tlieta jitkellmu fuq l-istess suġġett.

Mela t-tfal, sal-edukazzjoni obbligatorja jkollhom ċertifikat validu.

It-tieni waħda hi li nnaqqsu l-early school leavers u t-tielet waħda hija l-aċċess għall-higher education.

It-tlieta huma marbutin flimkien u juru fejn irridu nagħfsu l-aktar.

Kien hemm titjib għax wieħed irid jgħid li kien hemm titjib anke minħabba l-bdil fil-kultura ngħid jien.

Li kieku kont titkellem fuq l-edukazzjoni obbligatorja 30 jew 50 sena ilu kienu jidħku bik.

Illum jidħku bik bil-maqlub.

Imma għad għandna problema fil-faxxa t'isfel fejn għandek problemi soċjali.

Inzerta li l-Ministeru li jieħu ħsieb l-edukazzjoni, jieħu ħsieb ukoll il-politika soċjali.

U allura naħseb li aktar milli għandna l-vision tal-life long learning, l-active citizenship u l-employability, jekk ma jkollniex ħidma fil-qasam soċjali, mhux se naslu biex niksbu r-riżultati mixtieqa fil-qasam edukattiv.

Magħna hawn is-Sur Spiteri li huwa wieħed mill-persuni l-aktar li għex u li jaf dak li qed ngħid jien għax kien proprju f'żona li għandha dawn it-tip ta' problemi; li jekk il-ġenituri m'għandhomx ir-rieda li jibagħtu lill-uliedhom l-iskola u ma jibgħatuhomx, it-tfal tagħhom se jispiċċaw f'dan iċ-ċirku vizzjuż, bil-probabilità li lit-tfal tagħhom, dawn għada pitgħada ma jibagħtux lit-tfal tagħhom l-iskola.

Jekk ma jirnexxilnix inkissru dan iċ-ċirku vizzjuż, dawn it-tliet goals li għandna hawnhekk mhux se nilħquhom.

Imbagħad għandek aspett ieħor.

Mela hawnhekk għandna ħidma li trid issir fil-qasam soċjali flimkien mas-settur edukattiv.

Ma nistgħux naħdmu separatament.

Imma mbagħad għandek the far end l-ieħor tal-high fliers li naħseb m'aħniex qegħdin naħsbu għalihom.

Il-high fliers huma importanti wkoll li nagħtu kashom għax għandek min jista' jimxi ħafna aktar imma aħna qegħdin nikkejterjaw għall-middle of the road u m'aħniex nilħqu lil dawk li qegħdin fil-low end u lanqas lil dawk li qegħdin fil-far end.

Għaldaqstant naħseb li dawk huma l-mistoqsijiet li finalment irridu nistaqsu.

Jiġifieri filwaqt li kull dokument jista' ikun sabiħ, jien dan id-dokument għadni ma rajtux.

Issa l-għanijiet, l-ambizzjonijiet, il-miri, kollha jidhru pożittivi, bħalma kienu dawk li kien hemm fid-dokument tal-1999, imma finalment il-crux ta' kollox hu li dawn id-dokumenti sbieħ kemm jitpoġġew fil-Kamra?!

Hemm xi mistoqsijiet oħrajn li xtaqt li jiġu mwieġba.

Pereżempju, mid-dokument tal-1999 kien hemm xi feedback fuqu biex naraw xi twettaq, xi twettaq b'mod tajjeb, x'kienu l-affarijiet li ma twettqux u għalfejn ma twettqux u x'hemm mid-dokument tal-1999 li issa ġew transposed f'dawn id-dokumenti l-ġodda?

Barra minn hekk, bħalissa qegħdin naħdmu fuq is-sistema tal-kulleġġi, fejn finalment huma l-iskejjel u l-kulleġġi li jridu jimplimentaw fuq quddiem nett, b'appoġġ mid-direttorati u minn oqsma oħra, anke dawk soċjali, imma finalment huma jridu jkunu li jimbuttaw dawn id-dokumenti.

X'inhu l-feedback li hemm fuq il-kulleġġi?

Mill-kummenti li smajt mingħand l-edukaturi u l-ġenituri li tkellmu miegħi hemm mixed feelings fuq dawn id-dokumenti.

Issa l-idea tiegħi fuq il-kulleġġi hija li dawn bażikament ġabru fihom dak li qabel kellna fir-reġjuni, li kienu marbutin flimkien, u issa għandek sistema ta' kulleġġi li jaħdmu flimkien b'mod aktar organizzat.

F'dan il-każ għandek prinċipal u l-istaff li jaqgħu taħt il-kulleġġ u allura hemm aktar mod ta' kif wieħed jaħdem flimkien u din hija xi ħaġa tajba.

Imma l-akbar qabża kienet dik li issa m'għandekx junior lyceums u skejjel sekondarji imma saru ħaġa waħda.

Naħseb li fuq din wieħed irid jaħdem aktar, speċjalment fil-konfront ta' dawk it-tfal li ma jistgħux ilaħħqu mal-oħrajn.

Dawk l-għalliema li tkellmu miegħi qishom qed jaraw li hemm wisq problemi.

Issa magħkom qegħdin jitkellmu fuq dawn it-tip ta' problemi jew le?

Hemm min jgħidlek iva u hemm min jgħidlek le.

L-istess ħaġa l-ġenituri; forsi wkoll li dawn draw b'sistema oħra u allura hemm bżonn li tinbidel il-mentalità.

Forsi hemmhekk wieħed jista' jispjega aktar u forsi jrid jagħti ftit aktar żmien.

Forsi hemm kulleġġi li mxew aktar mill-oħrajn ukoll.

Imma fl-aħħar mill-aħħar jiddependi ħafna minn min qed imexxi.

F'kollox hekk.

U allura naħseb li l-esperjenza tal-kulleġġi rridu nagħtu ftit kasha aktar għax se jkollna tibdil fil-Kurrikulum però fl-istess ħin għandna sistema li qisha għadha ma ngranatx biżżejjed.

Ma rridx nitfa' dell negattiv fuqha imma qed ngħid biss il-feedback li għandi jien.

Jista' jkun li għandi feedback ta' persentaġġ żgħir ta' nies imma lanqas nistgħu nwarrbuh.

Ħa nagħmel l-aħħar mistoqsija u nieqaf.

Il-Profs Grima semmiet li dan id-dokument huwa aktar fattibili, fis-sens li huwa aktar down to earth u li huwa differenti mid-dokument li ħareġ fl-1999.

Tista' tgħidilna x'riedet tfisser meta qalet hekk?

Għalfejn dan id-dokument huwa aktar fattibbili mid-dokumenti l-oħra ta' qablu?

X'hemm differenti fih?

THE CHAIRMAN: Qegħdin nistaqsu dawn il-mistoqsijiet kollha għax jekk għamilna 110 laqgħat, dejjem semmejna s-sistema edukattiva.

Kull meta ddiskutejna kwalunkwe suġġett, l-edukazzjoni jew kienet ikkritikata jew inkella ssemmiet.

Jiġifieri intom ma ġejtux biex titkellmu fuq l-edukazzjoni out of context.

Fil-fatt aħna ilna għal dawn il-laqgħat kollha niġmgħu ġo fina biex xi darba nitkellmu fuq is-sistema edukattiva.

Fil-fatt meta kont ġejt inti hawnhekk u tkellimna fuq il-persuni b'diżabilità, iddiskutejna ħafna l-edukazzjoni u kellna diskussjoni mqanqla.

Kull meta ddiskutejna l-familja u l-ġenituri jew kwalunkwe suġġett ieħor, dejjem daħħalna l-edukazzjoni.

Allura jiena ngħid li qegħdin nitkellmu hawnhekk bl-ikbar sinċerità u din żgur li mhux se tkun l-aħħar laqgħa li se nagħmlu fuq dan is-suġġett.

ANTHONY ZAMMIT: Xtaqt nagħmel rimarka oħra.

Ħmistax ilu kont qiegħed fuq delegazzjoni parlamentari fi Brussell u ltqajna ma' ċertu rappreżentanta Taljana Bardone.

Meta ltqajna magħha u bdejna niddiskutu s-sitwazzjoni f'Malta, din qaltilna li l-EU qed tistenna li as from 2013 se jkollna iktar nies ta' ċertu livell ta' edukazzjoni.

Jien għedtilha li in a way ma tistax tistenna hekk.

U għaliex għedt hekk jien?

Għax bħalma għedt inti stess, dawn l-istudji ilhom għaddejjin mill-1988.

Kellna tmien snin pre-accession to EU u tmien snin wara l-accession to EU, u meta wieħed jara s-sitwazzjoni jinduna li we lacked behind.

Fil-fatt il-persentaġġ tal-illiteriżmu tal-istudenti Maltin still huwa the highest in all the countries in the EU.

Għalhekk inti dejjem tipprova tħares lura u tara x'għamilt.

Għaliex ma wasaltx għal dak il-goal?

U fil-fatt jien hekk kont għedtilha.

Għidtilha naħseb li qattajna wisq ħin biex nipprovaw naraw what was going inside u ma sibna xejn!

Is-Sinjura Bardone qiegħda fuq il-finanzi ta' Malta, eċċ and she is a very nice lady.

(Interruzzjonijiet) Fil-fatt lili ħasbitni Taljan!

Jiena trabbejt id-dar nitkellem bit-Taljan u bl-Ingliż.

Il-Malti tgħallimtu fis-sekondarja.

Il-Franċiż qatt ma tgħallimtu però ommi u n-nanna kienu jitkellmu bil-Franċiż meta we were not supposed to understand what they were saying.

Illum nifhem kollox u kulħadd jgħidli li l-aċċent Franċiż tiegħi huwa bellezza imma peress li kienet l-unika lingwa li ma studjajtx l-iskola nibża'.

Imbagħad tgħallimt il-Ġermaniż u l-Latin.

Imma hawnhekk aħna what went wrong?

Għaliex ma wasalniex għal dan li qegħdin nipprovaw nagħmlu?

Jew għalfejn wasalna issa u ma wasalniex qabel?

Issa se niġu kkonfrontati ma' sitwazzjoni fejn l-expectations tagħhom..…

THE CHAIRMAN: Ħalli nsemmi preokkupazzjoni oħra.

Aħna dejjem innotajna f'dan il-Kumitat kemm hija providenzjali – issa mhux bilfors li tibqa' dejjem hekk - li għandek il-Ministeru tal-Edukazzjoni u l-Politika Soċjali flimkien.

Issa intom qegħdin tieħdu l-vantaġġi kollha possibbli biex tieħdu l-aħjar deċiżjonijiet possibbli li tistgħu tieħdu llum biex għada pitgħada, anke jekk l-affarijiet jinbidlu imma ċerti deċiżjonijiet fil-qasam edukattiv teħduhom mill-element soċjali?

Għax jekk ma nagħmlux hekk verament inkunu tlifna l-bus!

Hemm sitwazzjoni loġistika li teżisti llum fil-Ministeru imma ma tafx jekk hijiex se teżisti għada.

Jien nemmen li għall-qasam edukattiv huwa a value added li miegħu għandu l-qasam soċjali.

Kif se tikkompromettu lil min ġej warajkom biex dak it-tajjeb li għandkom illum tistgħu tibqgħu tgawduh?

It-tieni preokuppazzjoni.

Hawnhekk dejjem tkellimna – anke meta ddiskutejna l-familja eċċ – fuq kif il-qasam edukattiv għandu jkun inklussiv ukoll għall-ġenituri.

Iddiskutejna l-issue li inti għandek l-iskejjel tat-tfal u għandek l-iskejjel tal-ġenituri wkoll għax inti ma tistax ma tagħtix l-għajnuna lill-ġenituri.

U allura hawnhekk iddiskutejna l-viżjoni li inti jkollok sehem mill-ġenituri fl-edukazzjoni mhux bħala sehem terzarju fil-qasam edukattiv imma fejn dik l-iskola, daqs kemm qiegħda tgħallem lit-tfal, daqshekk ieħor qiegħda tgħallem lill-ġenituri biex b'hekk nilħqu l-life long learning għax inti qed tgħin lit-tfal u lill-ġenituri tagħhom sabiex jifhmu l-kambjamenti kollha li qed isiru fil-qasam edukattiv.

Xi ħaġa oħra.

X'analiżi saret tax-shortcomings fis-soċjetà tagħna?

Illum liċ-ċittadin x'inhu jagħmlu vulnerabbli fis-soċjetà tagħna?

Ċittadin li jkun jaf kollox fuq livell akkademiku, x'inhu jagħmlu vulnerabbli?

Aħna ddiskutejna u għadna kemm ippubblikajna rapport fuq l-anzjani u pprovajna niddiskutu s-sitwazzjoni tal-anzjani llum.

Il-common denomenator fid-diskussjonijiet tagħna fuq l-anzjani kien it-tibdil fil-lifestyle tal-ħajja tagħna u allura, dak li qed iseħħ fil-familji tagħna, għada pitgħada jista' joħloq anzjani li se jkunu aktar vulnerabbli mill-anzjani tal-lum.

U l-kunċett li ddiskutejna u li ħareġ b'mod spontaneju f'dan ir-rapport fuq l-anzjanità kien li rridu naħsbu għal servizzi marbuta mal-bżonnijiet tal-anzjani ta' għada peress li d-domanda għal dawn is-servizzi aktar se tkun waħda feroċi minn dik li hi llum minħabba li se jkun hawn aktar nies vulnerabbli.

Mela allura dan il-Kurrikulum kif qed jaħseb li jibnih liċ-ċittadin ta' għada biex ikun kapaċi jirrisolvi l-employability tiegħu?

Għax qisu li aħna qed inħarsu biss lejn is-supply economics, li f'dan il-każ tal-lum qed nirriferu għas-supply education.

X'ħin tgħaqqad kollox ma' kollox issib li aħna spiċċajna hekk f'din is-soċjetà tagħna, fejn kollox jiswa skont kemm jiswa flus in a very broad way.

Inti għandek is-sistema ekonomika li taħdem tajjeb daqskemm se jkollok employability tajba u allura human resources tajbin u li kapaċi jkunu flessibbli għax illum għandek employability mod u għada jista' jkollok employability mod ieħor.

Nafu li għada pitgħada se jkollna l-employability li qiegħda tistrieħ fuq kemm għandek nies ta' ċertu livell akkademiku u allura we can cater for employability for economic success.

Imma fl-istess ħin, meta nħarsu lejn dik il-viżjoni, il-kumplament tal-arja li se jkunu qegħdin jieħdu dawk in-nies li qed ikollhom suċċess fl-employability tagħhom, fil-qasam edukattiv tagħhom, m'aħniex qegħdin narawha ħafna.

U allura xorta jista' jkollna - bħalma għandhom soċjetajiet oħra ftit il-bogħod minna - high employability fi żmien ta' suċċess naturali imma fl-istess ħin ikollok id-dropouts mhux għax m'hemmx livell akkademiku imma għax il-ħila ta' kif dak li jkun ipaċi l-ħiliet tiegħu ma' dak li qed jiġi mitlub minnu, ma jkunx kapaċi jasal għalih.

U allura l-persuna ta' għada trid tkun kapaċi tara li ma tispiċċax f'pożizzjoni vulnerabbli.

Għalhekk nerġa' ngħid x'analiżi qiegħda ssir sabiex nistudjaw is-soċjetà tagħna llum ħalli mill-aspett edukattiv aħna nkunu kapaċi nipproduċu – qiegħed nuża din il-kelma goffa apposta – studenti u ċittadini li kapaċi jilqgħu għal dawk l-isfidi?

Wieħed mill-isbaħ rapporti li għamilna kien fuq il-faqar u waqt li konna qegħdin niddiskutu dan is-suġġett ħareġ li numru ta' tfal li ma jmorrux l-iskola kien fejn il-faqar ikun inter-ġenerazzjonali, jiġifieri fejn il-faqar jintiret.

Hekk kienet il-proposta li għamilna f'dak ir-rapport u nixtieq li tagħtuh daqqa t'għajn.

Issa jekk m'aħniex se nidentifikaw loġistikament min huma dawk it-tfal li mhumiex imorru l-iskola għax il-ġenituri tagħhom mhux qed jibagħtuhom minħabba s-sitwazzjoni soċjali tagħhom u nedukawhom għal ċerti ħiliet bażiċi, allura se jibqa' jkollna persentaġġ għoli ta' illiteriżmu li jintiret.

Mela aħna mhux qed infallu fl-edukazzjoni imma minn dak ir-rapport sibna li għandna gap kbira ta' tfal li qed jispiċċaw illiterati minħabba l-background familjari tagħhom.

Issa jista' ikollna rapport tajjeb fuq x'se ngħallmu imma lil min se ngħallmu?

B'liema mod se mmorru nidentifikaw focus mentality u approach biex fejn għandna l-problemi nkunu nistgħu nsolvuhom?

Se nibqgħu nieħdu policy, blanket wise fejn niġbru lil kulħadd jew inkella fejn hemm ċerta vulnerabilità se nipprovaw nindividwalizzawhom?

U jekk m'aħniex se nsolvu din il-problema ta' dawn in-nies li qegħdin fir-riskju ta' faqar relattiv, fejn irridu noħorġuhom minn hemmhekk, allura nafu li jekk bħalissa għandna 20,000 tifel u tifla, għada pitgħada jista' ikollna 30,000!

U l-illiteriliżmu m'aħniex se neħilsu minnu għax kważi kważi jekk tanalizza l-istatistika ssib li n-numru tat-tfal li qed jispiċċaw mis-sistema edukattiva tagħna illiteratti kważi kważi huma daqs it-tfal l-oħra.

In-numri huma l-istess imma mhux bilfors kulħadd qiegħed fl-istess sitwazzjoni.

Ħa ngħaddi għal punt ieħor li huwa kompletament differenti.

Jien niftakar li meta konna qed niddiskutu r-rapport tal-Kurrikulum, jien kont għadni segretarju parlamentari.

Jiġifieri minn dakinhar għaddew is-snin imma niftakru qisu l-bieraħ.

U minkejja li għaddew is-snin xorta kapaċi naraw x'ħallejna barra.

Meta inti qiegħda tgħallem id-drama qiegħda tgħallem lit-tfal biex ma jistħux, biex ikunu kapaċi jikkomunikaw ma' xulxin, biex jitgħallmu l-affarijiet bl-amment u kif jieħdu ċerta responsabilità.

Għandek ukoll il-leadership skills u l-impenn.

Imma dawn il-karattri kif se nsawwruhom?

Jien niftakarni ngħid lill-għalliema li jien ma xtaqtx inżidilhom suġġett ieħor ma' dak il-ħafna li diġa' għandhom imma li fis-suġġetti li qegħdin jgħallmu bħalissa, bħall-Geography, il-Malti, ir-Reliġjon, il-PE, eċċ, jaraw dejjem kif se joħorġu l-karattru tal-istudent u jibnu fuqu.

L-imprenditorija mhijiex li xi ħadd ikollu textbook għalih imma kif permezz ta' dan il-mindset jien se nkun qiegħed inpoġġi fl-istudenti sens ta' responsabilità, sens ta' komunikazzjoni, sens ta' leadership u sens ta' impenn.

Din hija xi ħaġa ongoing.

Mela kemm jekk tkun soru, kemm jekk tkun għalliem, kemm jekk inti skrivan, int x'int, trid tkun kapaċi tagħmilhom dawn l-affarijiet.

X'ħin bdejt nara hawnhekk rajt li l-NCF jipproponi ħames temi inter-komunikali u nixtieq li tagħtuna spjegazzjoni fuqha.

Jiena ngħid li rridu ngħallmu lill-istudenti jfittxuhom u mhux naraw kif se nagħmluh f'pakkett u dan jibqa' hemm.

Aħna ma ġejniex biex noħolqu diskussjoni li ma twassal imkien imma dawn huma preokkupazzjonijiet fejn aħna qed inħarsu lejn kif se jkollna ħajja sostenibbli aktar milli jkollna ekonomija sostenibbli.

U naħseb li dan huwa l-focus tagħna fis-Social Affairs Committee.

ANTHONY ZAMMIT: Sfortunament il-mistednin tal-lum kulma qalu sentenza waħda għax mill-bqija aħna biss tkellimna!

PROFESSUR GRACE GRIMA: Naħseb jien li jista' isir huwa li nieħdu dawn it-temi ġenerali li kienu ta' preokkupazzjoni għalikom u nibnu preżentazzjoni fuqhom.

Nistgħu ngħidu li l-Kurrikulum f'dan l-aspett qed jipprova jagħmel hekk u ngħidu safejn wasalna.

Naħseb li din għandna bżonn nagħmlu.

THE CHAIRMAN: Ma ninsewx ukoll il-preokkupazzjonijiet li konna qsamna magħkom meta konna qed nitkellmu fuq dak l-item li għad irridu nispiċċaw.

Meta konna qed nitkellmu fuq il-persuni b'diżabilità, konna ftaħna dan is-suġġett biex inħarsu lejn a wider picture tal-qasam edukattiv.

Nitlobkom tiskużawna talli tlifna l-fil imma fl-istess ħin għalina, dawn il-laqgħat kollha li għamilna s'issa, kif għedtilkom aktar qabel, dejjem daħħalna l-qasam edukattiv fid-diskussjonijiet tagħna.

CARMELO ABELA: Aħna nixtiequ li jkollna feedback fuq dan li għedna.

Barra minn hekk tajjeb li jkollna laqgħat oħra anke wara li jispiċċa l-proċess ta' konsultazzjoni.

Naħseb li jkun tajjeb li kif ġara dak iż-żmien, way back in 1998-1999 nerġgħu nagħmlu l-istess għal ħabta tas-sena d-dieħla.

THE CHAIRMAN: Jiena nkompli mill-ewwel mal-punt li għamel l-Onor.

Abela u nissuġġerixxi li jekk tridu, aħna lesti li noffru d-disponibilità tagħna biex jekk tridu tagħmlu xi laqgħa jew konferenza, aħna nsejħu lin-nies hawnhekk ħalli nkunu ċerti li tali laqgħa ssir u lesti li nkunu parteċipi f'dan l-eżerċizzju li tridu tagħmlu.

Aħna nixtiequ nkunu parteċipi u nixtiequ ngħinukom.

U kif qed jgħid l-Onor.

Abela, mhux illum għamilna din il-laqgħa u forsi darb'oħra terġgħu tiġu, imma filwaqt li tkunu għaddejjin bil-proċess ta' konsultazzjoni, ma niddejqu xejn li nerġgħu niltaqgħu biex niddiskutu.

Aħna nkunu qegħdin inwettqu dmirna meta qegħdin naqsmu magħkom dawn il-preokkupazzjonijiet tagħna u jkun ta' xejn li nkunu għamilna rapport fuq il-faqar jekk imbagħad dawk il-proposti kollha li ħarġu f'dak ir-rapport ma nsemmuhomx hawnhekk.

Sakemm nibqa' Chairman ta' dan il-Kumitat se nibqa' il-ħin kollu nimbotta – inkun fejn inkun - l-proposti ta' kull dokument li ġie ppubblikat minn dan il-Kumitat.

Daqshekk ieħor meta niġu biex nitkellmu fuq l-edukazzjoni, inkun irrid nitkellem fuq x'għamilna u xi pproponejna fir-rapport tal-anzjani jew dak fuq l-edukazzjoni sesswali.

Hu x'inhu s-suġġett li ttrattajna.

Aħna nixtiequ li nitrattaw dan is-suġġett rispettivament lejn il-proposti kollha li aħna għandna għax fl-aħħar mill-aħħar naħseb li s-sejħa tagħna hi li filwaqt li aħna m'aħniex kumitat eżekuttiv, xorta waħda rridu nixprunaw il-messaġġi li ħarġu mid-diskussjonijiet tagħna ma' min kapaċi jieħu deċiżjoni biex fl-aħħar mill-aħħar dawn il-proposti tagħna jsiru eżekuttivi.

ANTHONY ZAMMIT: Jiena għandi mistoqsija; x'inhi l-opinjoni tagħkom fuq il-fatt li jista' jkun li l-ischool leaving age se togħla u kif taħsbu li se tkun ir-reazzjoni kemm taż-żgħażagħ u kemm tal-ġenituri dwar dan?

Hemm move mill-EU sabiex l-ischool leaving age togħla.

PROFESSUR GRACE GRIMA: Hemm ħafna pajjiżi li diġa' qegħdin hekk.

ANTHONY ZAMMIT: But the proper school leaving age is 16 hawnhekk u jekk jipprovaw jimbottaw 'l hawn jew 'l hemm isibu modus vivendi biex jitilqu ta' 15!

U għalina dik hija xi ħaġa deplorabbli.

U kif se jkollu jiġġebbed il-kurrikulu nazzjonali għax intom qed taħdmu fuq a school leaving age ta' 16 u issa se jitla' għal 18?

U x'taħseb li se tkun ir-reazzjoni kemm taż-żgħażagħ tagħna kif ukoll tal-ġenituri tagħhom dwar dan?

Perhaps the idea of increasing the school leaving age is because the pensionable age is going to go up u allura ma jkunx hemm dak ir-rush fuq il-labour force għax jekk jien se ngħolli l-età tal-pensjonijiet, mela awtomatikament that is going to affect my labour force u se nnaqqas mill-availability tax-xogħol għaż-żgħar.

Għalhekk forsi li wieħed jgħolli l-ischool leaving age it would act as a buffer in a way.

Jiena naħseb li se jkun hemm reazzjoni kemm miż-żgħażagħ tagħna u kemm mill-ġenituri minħabba wkoll is-sitwazzjoni finanzjarja li jinsabu fiha l-ġenituri.

Imma dan kif se tagħmlu?

X'taħsbu?

(Interruzzjonijiet)

Jiena naħseb li jekk inti żżid il-livell tal-edukazzjoni fis-soċjetà tiegħek, fil-futur se jkollok pajjiż aktar b'saħħtu.

Issa l-edukazzjoni ma tridx tkun biss akkademika imma trid tkun ukoll edukazzjoni li tifforma l-karattru għax persuna li tkun aktar edukata, inqas għandha ċans li taqa' fil-kriminalità u aktar għandha ċans li jkollha valuri morali sodi.

U għalhekk għedtlek li għalija d-definizzjoni ta' active society u ta' active citizen hija li wieħed ikollu moral and social obligations and responsability towards society.

Meta jien qiegħed noħroġ dawn l-affarijiet issa fil-preżent, qed nipprova nirranġa s-sitwazzjoni momentarja imma qed naħseb ukoll fil-futur.

Sfortunatament il-karattru tas-soċjetà Maltija tbaxxa ħafna f'dawn l-aħħar 20 sena!

Sirna soċjetà konsumista, soċjetà li niġu naqgħu u nqumu minn dawk ta' madwarna u wasalna f'ċerta sitwazzjoni ta' ġungla!

CARMELO ABELA: Filwaqt li naqbel magħkom f'dak li qed tgħidu ma rridux ninsew li dan primarjament huwa proċess edukattiv.

Jiġifieri ma nistgħux inwarrbu t-tema ewlenija li hija lejn edukazzjoni ta' kwalità għal kulħadd.

Dan huwa proċess edukattiv biex intejbu dan il-livell ta' kwalità li pari passu miegħu jrid ikollna titjib mill-aspett soċjali.

(Interruzzjonijiet)

THE CHAIRMAN: Onor. Abela, se jkolli ngħid li ma naqbilx eżattament ma' dak li qed tgħid inti.

Mill-banda l-oħra naqbel ma' dak li qal l-Onor.

U għalhekk li fil-bidu għedt li llum huwa ċ-ċans għax il-ministeru responsabbli mill-politika soċjali huwa responsabbli wkoll mill-edukazzjoni.

Li kieku jien wieħed minnkom u allura responsabbli minn dan il-grupp, li nipprova nagħmel hu li nifhem is-sitwazzjoni tal-vulnerabilità taċ-ċittadin Malti llum u nipprova nipprevedi x'se tkun għada.

Li kieku jien kelli nkun disinjatur ta' karozza innovattiva, li nipprova nagħmel hu li noħloq karozza li tkun kapaċi tilqa' għall-isfidi tat-toroq u tal-ambjent ta' għada.

Mela allura liċ-ċittadin irrid nifformah bl-edukazzjoni biex dan ikun kapaċi jgħix fid-dinja bl-elementi kollha soċjali ta' għada.

Issa hawn jista' jkun li l-mindset ta' dawk li huma responsabbli mill-edukazzjoni ma jkunx jaqbel mal-mindset ta' min għandu x'jaqsam mal-element leġislattiv.

Dawn ma jkunux jaraw għajn m'għajn jew inkella dawk responsabbli mil-legaliżmi ma jarawx għajn m'għajn ma' dawk responsabbli mill-qasam soċjali minħabba li jkollhom mindsets totalment differenti.

Għalhekk jien ma nistax nifred il-ħsieb ta' kurrikulum edukattiv li se jgħallem u se jagħti x'inhuma l-istandards tal-akkademja u l-iżvilupp akkademiku però l-iżvilupp akkademiku għalxiex se jservi?

U fuq dan li rrid nisħaq jien.

Żvilupp akkademiku li fl-aħħar mill-aħħar se jservi sabiex iċ-ċittadin ikun suċċess fil-ħajja tiegħu kollha kemm hi u mhux biss fl-element ekonomiku.

CARMELO ABELA: Stenna ftit għax forsi spjegajt ruħi ħażin.

Dak li għedt inti u dak li qal l-Onor.

Zammit jien naqbel miegħu perfettament.

Aħna rridu nippreparaw persuna b'mod ħolistiku u mhux mill-aspett akkademiku biss.

Imma rridu ngħidu li meta qegħdin nitkellmu fuq il-qafas tal-kurrikulum, primarjament qegħdin nitkellmu fuq proċess edukattiv.

Issa l-proċess edukattiv mhuwiex biss fil-qasam akkademiku imma rridu nħarsu lejn dan il-proċess b'mod ħolistiku.

Madankollu ma nistgħux nippretendu li l-edukaturi se jsolvulna l-problema waħedhom għax ma jistgħux.

Pereżempju, problema oħra li għandna u li trid tiġi mistħarrġa hija l-karattru ta' ċerti skejjel Privati jew tal-Knisja.

Fejn qabel l-iskejjel tal-Knisja kien ikollhom l-identità tagħhom, illum fil-maġġoranza l-kbira tagħhom dawn qegħdin jiġu mmexxija mill-lajċi u għalhekk din l-identità hemm question mark kbira fuqha.

Mela kellek skejjel li kellhom l-identità tagħhom li qed jitilfuha u għandek skejjel li rridu nagħtuhom l-identità tagħhom skond dak li qed ngħidu hawn.

Issa ma rridux impinġu kollox ħażin, imma fl-istess ħin lanqas irridu nippretendu li l-problemi soċjali se jissolvew billi nagħtu valuri fl-iskejjel.

Il-qafas tal-kurrikulum, kif kien fl-1999 issemmihom dawn l-affarijiet.

Irridu naraw kif se nagħmluhom dawn l-affarijiet fil-prattika għax imbagħad għandek min qed iħaddem dawn l-affarijiet li hu stess forsi għandu bżonn l-għajnuna.

Sur President, inti għedtilna meta attendejt għal ċerti presentations.

Aħna rridu nedukaw lil min qed jeduka u rridu nagħtu valuri lil min qed jeduka.

Jien ma nistax nagħti minn dak li m'għandix.

Għalhekk tajjeb li nżommu quddiem għajnejna bħala Kumitat dwar l-Affarijiet Soċjali, li hawhekk qed nitkellmu fuq il-qasam edukattiv.

U filwaqt li naqbel miegħek u mal-Onor.

Zammit li tajjeb li nagħmlu riferenza għal rapporti oħra li saru fuq dan il-qasam għax at the end of the day kollox imur lura għas-sistema edukattiva.… Meta qegħdin nitkellmu b'dan il-mod, qegħdin nitkellmu minn ħafna affarijiet li smajna imma nerġa' ngħid li ma rridux ninsew li primarjament qegħdin nitkellmu fuq proċess edukattiv.

Jien ngħid li dan huwa proċess ta' empowerment; fis-sens li aħna qegħdin nagħtu l-għodda mhux biex wieħed jgħallem biss imma anke biex huwa stess jitgħallem.

Fl-aħħar mill-aħħar dak li jfisser il-life long learning.

L-empowerment f'sens wiesgħa, anke minn aspett soċjali ta' problemi u diffikultajiet li jeżistu llum, bis-soċjetà li qiegħda titbiddel u fejn qed ikollna ħafna influwenzi minn pajjiżi barranin.

Ma ninsewx li qatt ma konna daqshekk miftuħin daqs illum u dawn l-influwenzi mhux neċessarjament li jkunu kollha tajbin u pożittivi.

IS-SUR HORACE CARUANA: Jiena naħseb li ladarba jinqraw dawn id-dokumenti, taraw li ħafna mill-mistoqsijiet li staqsejtu qed jiġu indirizzati.

Naħseb li l-akbar mertu li fih dan l-abbozz - għax għadu abbozz - tal-pjan kif għandha tiżviluppa l-edukazzjoni fil-futur, hu li jiġbor fih dak kollu li għedtu intom it-tlieta, jiġifieri li ma setax iseħħ fil-kurrikulum ta' qabel.

Għaliex?

Għax il-filosofija ta' x'nifhmu bl-edukazzjoni li kien hemm kienet għadha mibnija fuq sistema selettiva.

Mela inti kellek sistema fejn lit-tfal tgħidilhom li huma tajbin jekk għandhom abilità akkademika.

U allura jekk m'għandhomx abilità akkademika – issa l-maġġoranza tat-tfal ma jitgħallmux b'mod akkademiku – allura huma ħżiena u falluti.

It-tfal ġieli jgħidulek "aħjar ma twelidt xejn Sir!"

Is-sistema tal-iskola li kellna kienu jgħidulhom li huma ħżiena u allura kienu jagħtuhom l-agħar għalliema, l-agħar klassijiet, l-agħar skejjel eċċ. Aħna għamilna għexieren ta' snin f'din is-sitwazzjoni, fejn nagħtu każ biss lil min għandu abilità akkademika.

Sa ftit taż-żmien ilu l-persentaġġ ta' tfal li kienu jkomplu bl-edukazzjoni post-sekondarja kien ftit inqas minn 40%!

U sal-1999 konna xi ħaġa fuq it-30%!

Inti għedt li rridu nedukaw lill-edukaturi imma jiena ngħid li rridu nedukaw lis-soċjetà kollha.

L-edukaturi trid tiġi fformata l-mind set tagħhom mis-sistema li jkollok.

Mela jekk jien biex jgħiduli li jien għalliem tajjeb irrid nagħti każ ta' x'marki qed iġibuli t-tfal tiegħi li ngħallem u mhux fuq kemm neduka.

U din hi l-qalba li hemm, qalba mis-sistema fejn ngħallem is-suġġetti għax hekk titlob minni s-sistema, u fejn jien nitqies bħala għalliem tajjeb jekk it-tfal tiegħi jġibu l-ogħla marki.

Il-prize day magħmula għal min ġie l-ewwel, it-tieni u t-tielet!

L-oħrajn qishom ma jeżistux!

L-oħrajn ma tgħallmu xejn, l-oħrajn qishom qatt ma marru skola.

Li kulħadd imur għall-prize day u li kulħadd iċapċap, għalija hija xi ħaġa żbaljata.

Issa f'dan id-dokument qed nipproponu li minn sistema bbażata fuq li tagħżel it-tfal fuq l-abilità akkademika tagħhom immorru għal tifsira ta' edukazzjoni li tiffoka fuq l-iżvilupp.

Aħna ngħidulu l-iżvilupp uman, l-iżvilupp tat-tfal, l-iżvilupp tal-għalliema, l-iżvilupp ta' kull min qiegħed fl-iskola u huwa ffukat fuq l-apprezzament, mhux tas-selettività, tal-ftit u l-ħafna barra imma fuq id-diversità.

Intom semmejtu l-high fliers u dik hi d-diversità.

Fl-iskola għandna dik is-soċjetà ta' hemm barra.

Għandek min għandu abilità akkademika, min għandu abilità teknika, min għandu abilità artistika, min għandu abilità soċjali, jiġifieri għandek dawn l-abilitajiet kollha.

U xogħol l-iskola huwa li tgħin lit-tfal li filwaqt li tagħtihom bażi akkademika tajba, kulħadd jagħmel sakemm jiflaħ.

Jien xogħli hu li nara x'potenzjalità għandek.

Aħna kellna sistema li għal għexieren ta' snin – jien ilni 40 sena - qatt ma ħarset lejn it-tfal.

Jien mill-kulleġġ tgħallimt inħares lejn iċ-child centre education, xi ħaġa li qatt ma kont rajtha qabel.

Is-sistema kienet ibbażata fuq is-sillabi, kienet ibbażata fuq l-għalliema, kienet ibbażata fuq kollox minbarra fuq it-tfal!

It-tfal iridu jiffittjaw fis-sistemà.

Anke l-mod ta' tagħlim kien ibbażat fuq sistema waħda, li jien inħares lejn il-high fliers u nippretendi li kulħadd bħalhom fil-klassi u nimxi ma' dawk.

Minn ma jlaħħaqx ikollu jmur il-lezzjonijiet tal-privat jew inkella jaqgħu.

U ħafna kienu jaqgħu!

Mela inti minn hemm trid tibda.

Jekk ma jkollokx idea ċara ta' x'inti tifhem bl-edukazzjoni, ta' x'irridu llum u x'irridu għada mill-edukazzjoni.… Bħalma għedtu intom stess hemm pajjiżi oħra tal-Unjoni Ewropea li ilhom 40 sena li fehmuha din.

Malta biss ma fehmitx u meta mmur għal laqgħat barra nistħi!

Nistħi li dawn ilhom tant li ssuperaw dawn l-affarijiet li issa anke dak li qed nipproponu aħna, f'ċerti pajjiżi diġa' ġie superat!

Ma nistgħux nibdew magħhom għax il-gap hija kbira ħafna.

Qadna ħafna attenti għax xtaqna nibdlu aktar.

Fil-fatt kellna kritika – u għada se jkollna laqgħa mal-fakultà u naf x'se jgħidulna – minħabba li m'għamilniex tibdiliet aktar radikali.

Imma l-għalliema lesti li jinbidlu?

Għandek għalliema li ilhom 40 sena jgħallmu b'ċerta mod u jemmnu b'dik it-tip ta' edukazzjoni.

F'daqqa waħda dawn issa se jibdew jagħmlu mod ieħor.

Imma l-bniedem mhux hekk jiżviluppa.

L-għalliema ma jitbiddlux għax nagħtuhom it-taħriġ.

Fil-fatt din misconception kbira.

Il-bniedem jinbidel meta jagħmel il-ħaġa.

Mela waqt li jkun qed jagħmilha nagħtih it-taħriġ ħalli mbagħad jiġi bil-problemi u bl-esperjenzi tiegħu u nkunu nistgħu naħdmu fuq dawk l-affarijiet.

Għandna numru kbir ta' teachers li diġa' għamluha din il-qalba.

U l-kulleġġi għenu biex din is-sistema tibda taħdem għax kif konna qabel, bl-iskejjel separati dan ma kienx ikun possibbli.

Aħna bħala grupp ta' kapijiet niltaqgħu darba fix-xahar b'mod formali u mbagħad niltaqgħu l-ħin kollu biex nitkellmu fuq dan it-tibdil u fuq dawn il-problemi.

Jiena ngħid li l-għalliema jistgħu jinbidlu u s-surmast jista' jinbidel meta jkollhom ħafna hand holding.

Lill-għalliem mhux se tagħtih karta u tgħidlu biex jara hu kif se jagħmel hekk hu għax jekk ma jkunx qed jifhem, dan se jaqbad dik il-karta u jwaddabha fil-kexxun tal-iskrivanija u daqshekk.

Dan irid li jkun hemm nies li jmorru fl-iskola u fil-klassi biex jagħtuh is-sapport tagħhom.

Ħalli nagħtikom eżempju ċar fuq dan li qed ngħid.

Grazzi għad-direttorati daħħalna policy biex naffrontaw l-akbar problema li kellna fil-primarja u hawnhekk qed nirriferi għall-illiteriżmu.

Mhuwiex aċċettabli li t-tfal jibqgħu ħerġin mil-livell primarju lliterati.

Meta ddaħħlet din il-policy - issa qegħdin fit-tieni sena tagħha – fuq il-Year 1, 2 u 3, l-għalliema ġew imħarrġa u għamilna programm biex nittakkiljaw din il-problema.

Issa diġa' kien hemm ħafna affarijiet biex jindirizzaw din il-problema, fil-fatt ilna s-snin li kellna l-complimentary teachers u r-remedial teaching, fejn jieħdu tfal li kienu qed isibu diffikultà fil-qari u fit-tagħlim imma dawn xorta waħda ma kenux qegħdin jitgħallmu għax qatt ma studjaw verament x'inhuma l-kawżi li t-tfal mhumiex jitgħallmu jaqraw.

Konna naħsbu li kien hemm kawża waħda jew tnejn mentri kien hemm sensiela ta' kawżi.

U allura jekk ma jkollniex ir-riżorsi biex nindirizzaw kull waħda minnhom m'aħna se naslu mkien.

Għandek kawżi serji ħafna; għandek il-memorja qasira, il-fatt li ma tqabbilx ittra ma' oħra, eċċ. Fit-tfal normali dawn jiġu b'mod naturali imma hemm ċerti tfal li ma jiżviluppawx dawn l-abilitajiet b'mod naturali.

Mela jekk inti ma tkunx taf eżattament x'inti tagħmel dawn il-problemi hemm se jibqgħu u mhux se ssolvihom.

Aħna din dħalna fiha u ġibna għalliem imħarreġ biex idur l-iskejjel.

Dan beda jmur fil-klassijiet, daqqa jmur ġo skola u daqqa jmur ġo skola oħra.

Beda jdur l-għalliema tal-Year 1, 2 u 3 biex jgħinhom iħaddmu dan il-programm.

Issa ma jfissirx li għax bgħattnilhom lil dan l-għalliem magħhom ħalli jgħinhom jagħmlu dan il-programm jew għax lill-għalliema tajnihom it-taħriġ, dawn aċċettawha din is-sistema.

M'għandkomx idea kemm hu diffiċli biex għalliem jinbidel!

Żommu f'moħħkom li l-edukazzjoni hija proċess komplikattissimu.

Jien ilni 40 sena fl-edukazzjoni u naf kemm għadni ma nifhimx u kemm dejjem irrid nibqa' nitgħallem.

Nerġa' ngħid li l-edukazzjoni hija proċess ikkomplikat ħafna.

L-għalliema mhux kollha l-istess għax dawn bħall-ġenituri.

Jekk titkellmu fuq ġenituri jien se ngħidilkom biex tispeċifikaw fuq liema ġenituri qed titkellmu.

L-istess l-għalliema.

Fuq liema għalliema qed titkellmu għax hemm ħafna kategoriji ta' għalliema.

Hemm għalliema li t-tibdil jeħduh mill-ewwel u dawn ngħidulhom l-ispeed boats.

Għandek ħafna għalliema li trid timbuttahom, tgħinhom b'mod regolari u tieħu paċenzja bihom imma bil-mod il-mod jaslu.

U mbagħad għandek oħrajn – li aħna nsejħulhom il-barges – li ma jinbidlu qatt.

It will take years biex minn mind set ta' kellna 40 jew 50 sena ilu ġġiegħel lill-għalliem biex jibda jħares lejn l-edukazzjoni bħala proċess edukattiv u mhux bħala proċess ta' instruction of a subject.

Jiena meta ngħallem il-maths lit-tifel ngħallmu jaħseb, ngħallmu jesplora u ngħallmu jfittex.

Nista' nagħtih life skills li mhux se jużahom għall-maths imma meta jiġi bil-problemi fil-ħajja..… Dak il-proċess edukattiv li tgħallem f'suġġet partikolari jkun jista' jużahom fil-ħajja.

Għandek ukoll il-flessibilità għax il-futur huwa inċert ħafna.

Aħna lanqas nistgħu ngħallmu għall-jobs illum.

Qabel kont tgħallem lil dak li jkun għal teacher.

Imma t-teacher ta' għada kif se jkun?

Mela lit-tfal irrid nagħtihom kompetenzi aktar milli nagħtihom in-knowledge għax in-knowledge qed jinbidel il-ħin kollu.

Dak li se nagħtik illum taf mhux se jkun tajjeb għal għada.

Issa meta taqraw dan id-dokument fid-dettal tinduaw li ħafna mill-affarijiet li semmejtu qed jiġu indirizzati.

Issa meta niġu għall-implimentazzjoni tagħhom hija l-crux tal-problema.

That will take years u rridu naħdmu flimkien, irid ikollok nies ispirati u jafu jagħtu leadership u direzzjoni lill-iskejjel.

L-iskola jiena minix il-kap tal-iskola.

Jien ma naħdimx mat-tfal u mat-teachers imma naħdem mal-kapijiet tal-iskejjel.

Nagħti direzzjoni għax l-iskola kap wieħed għandha u nagħmlu żball jekk nagħtu l-impressjoni li l-iskola għandha xi għaxar kapijiet.

B'dan il-mod ma timxix.

Mela l-policies li joħorġu miċ-ċentru rrid nitkellimhom mal-heads u dawn jgħiduli bil-concerns kollha tagħhom, imma meta mmorru nitkellmu mat-teachers u nispjegawlhom l-affarijiet, ma jfissirx li l-concerns se jispiċċaw.

Ħafna teachers diġa' inbidlu għax fejn kellna s-secondary areas diġa' kellhom challenging situations.

U min kien jiffunzjona bilfors li kien iħares lejn it-tfal u mhux lejn is-sillabu.

Fil-fatt inti mhux lejn is-sillabu trid tħares għax is-sillabu t-tfal jiskartawh u allura jibdew ifallu.

Il-fallimenti hija xi ħaġa oħra!

Għandek tfal li ma jmorrux l-iskola għal ħafna raġunijiet.

Meta kont il-Fortini – fejn għamilt sitt snin - sibt sitwazzjoni fejn it-tfal kienu qed jaħarbu mill-iskola u għalhekk bdejt nistaqsi għalfejn kienu qed jiskartaw l-iskola.

U r-risposta kienet waħda faċli; għax it-tagħlim u l-mod ta' kif konna nippreżentaw it-tagħlim hemmhekk ma kienx wieħed rilevanti għat-tfal.

La kienu jifhmuh u lanqas kienu jħossuh importanti għal ħajjithom.

Jekk aħna nifthiemu li s-sillabu għandu jkollu għaxar suġġetti għax bħala soċjetà nemmnu li dawn huma importanti f'ħajjitna, dik qegħdin naqblu fuqha bħala soċjetà.

L-ingliżi għandhom inqas suġġetti minna għaliex jemmnu li b'dak in-numru ta' suġġetti jistgħu jmexxu xorta waħda.

Imma mbagħad għandek il-mod ta' kif l-għalliem jgħallem dak is-suġġett partikolari.

Mela lili toqgħodx tiġi tgħidli li ma nagħtikx il-physics għax inti ma tafx tikteb jew ma tafx taqra.

Mela l-physics mhuwiex importanti għalik?

Il-physics huwa l-ħajja għax kulma nagħmlu fih il-physics.

Kont għamilt ftehim mad-dockyard u għedt lill-instructors li rridu nagħmlu dawn l-attivitajiet fejn il-prinċipji kollha tal-physics qegħdin hemm, lit-tfal mingħajr ma għedtilhom li qegħdin jitgħallmu l-physics bdejna nuruhom ċerta eżempji.

Pereżempju, meta qed tiwweldja qed tagħmel sitt prinċipji tal-physics.

Is-circuit tad-dawl biex tixgħel bozza nista' npinġih fil-laboratorju u t-tfal wisq probabli ma jifhmu xejn jew inkella nista' inġiblek il-wires u l-bozoz u ngħidlek x'inhu jsir.

B'dan il-mod viżiv it-tfal jitgħallmu.

(Interruzzjonijiet)

THE CHAIRMAN: Intom fhimtu mill-ewwel x'inhuma l-preokkupazzjonijiet tagħna.

Aktar minn hekk fhimtu aħna x'qegħdin ngħidu meta qed insemmu l-Kurrikulu u x'inhuma l-pretenzjonijiet tagħna dwar fejn irridu naslu biex il-proċess edukattiv ma jkunx out of context imma jkun proċess edukattiv li jirrispondi għar-realtajiet soċjali u għar-realtajiet umani li għandna u li jista' jkollna f'pajjiżna.

Aħna qegħdin nersqu quddiemkom b'umiltà għax aħna m'aħniex edukaturi imma bħala politiċi, ħafna drabi, minkejja l-limitazzjonijiet ta' għarfien f'diversi suġġetti – ma nistgħux nagħmlu bħal ħafna għorrief u noqogħdu nduru mal-lewża mingħajr ma nieħdu deċiżjoni – nkunu meħtieġa li nieħdu deċiżjoni mal-ewwel.

Xi kultant jiġu għorrief kbar u lecturers mill-Università u meta nistaqsuhom mistoqsijiet sempliċi, ta' iva jew le, dawn l-għorrief jibqgħu ma jaslux biex jgħidulna iva jew le!

Dawn joffrulna l-options imma aħna, bħala politiċi rridu nieħdu d-deċiżjonijiet.

U allura qegħdin niġu quddiemkom b'umiltà.

X'inhi l-esperjenza tagħkom meta tmorru tiddiskutu mal-fakultà jew mat-trade unions?

Jiġifieri meta tiġu hawnhekk biex tagħtuna preżentazzjoni mhux qiskom mortu quddiem union jew quddiem xi ħadd ieħor.

Aħna hawnhekk politiċi li diġa' iddiskutejna ħafna issues soċjali u allura rridu naraw li qegħdin insolvu l-problemi soċjali permezz tal-edukazzjoni.

Punt ieħor huwa l-kondizzjonijiet tat-tfal bħal pereżempju, id-dyslexia u kondizzjonijiet oħra.

Kif naħsbu li se nkunu qed ngħinu lil dawn it-tfal li għandhom xi kondizzjoni b'dan il-kurrikulu, u li allura naraw li dan ikun wieħed inklussiv fid-diversità u l-ħiliet differenti li t-tfal qed ikollhom?

Nirringrazzjakom.

Fid-9:30 p.m. id-diskussjoni fuq is-suġġett ġiet interrotta u l-Kumitat qabel li d-diskussjoni fuq l-istess suġġett titkompla f'data li għandha tiġi kkomunikata iktar tard.


KUMITAT PERMANENTI DWAR L-AFFARIJIET SOĊJALI

IL-ĦDAX-IL PARLAMENT

LAQGĦA NRU 110

It-Tlieta, 11 ta' Lulju, 2011

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7:36 p.m.

L-Onor Edwin Vassallo, President tal-Kumitat, ippresieda.

PREŻENTI: L-Onor.

SKUŻAT: L-Onor Frederick Azzopardi.

Il-President tal-Kumitat qal it-talba.

IlMinuti tal-Laqgħa Nru. 108 li saret it-Tlieta 28 ta' Ġunju 2011, ġew konfermati.

Il-Qafas tal-Kurrikulu Nazzjonali 2011.

Preżentazzjoni mill-Prof Grace Grima, Direttur Ġenerali għall-Kwalità u Standards fl-Edukazzjoni.

L-Onor Edwin Vassallo, stieden lill-Professur Grace Grima, Direttur Ġenerali għall-Kwalità u Standards fl-Edukazzjoni biex tagħti preżentazzjoni fuq is-suġġett.

Il-Professur Grima ppreżentat lill-Kumitat:

Dok 141 Il-Qafas tal-Kurrikulu Nazzjonali 2011 - Dokumenti Konsultativi – Lejn edukazzjoni ta' Kwalità għal Kulħadd.

Flimkien ma' Prof Grima kien hemm preżenti wkoll is-Sur Horace Caruana Prinċipal, is-Sur Ray Caruana - Direttur Kurrikulu , is-Sur Sandro Spiteri - Direttur Quality Assurance u s-Sur Joe Buttigieg.

Fid-9:30 pm, id-diskussjoni fuq is-suġġett ġiet interrotta u l-Kumitat qabel li d-diskussjoni fuq l-istess suġġett, titkompla f'data li għandha tiġi kkomunikata iktar tard..

SKRIVANA TALKUMITAT

PRESIDENT TALKUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 40

It-Tlieta, 12 ta' Lulju 2011 fil-5.00 pm

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar it-Tlieta, 12 ta' Lulju 2011 fil-5.00 pm fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra.

Affarijiet Oħra.

11 ta' Lulju 2011 SKRIVAN TAL-KAMRA


IL-ĦDAX-IL PARLAMENT

LAQGĦA NRU.

It-Tlieta, 12 ta' Lulju 2011

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fil-5.10 pm.

PREŻENTI

Il-Viċi Prim Ministru u Ministru tal-Affarijiet Barranin, l-Onor David Agius, l-Onor Frederick Azzopardi, l-Onor Anglu Farrugia u l-Onor Joe Mizzi.

L-Onor Ċensu Galea kien ukoll preżenti.

Il-minuti tal-laqgħa Nru 39 li saret fit-28 ta' Ġunju 2011 kienu konfermati.

XOGĦOL TAL-KAMRA

L-iSpeaker informa lill-kumitat li l-iskop ta' din il-laqgħa kien proprju biex jiġi deċiż kif se ssir il-votazzjoni fuq it-Tieni Qari tal-Abbozz ta' Liġi li jemenda l-Kodiċi Ċivili (Emenda Nru 2) – Abbozz Nru 80 – li kellha ssir nhar l-Erbgħa, 13 ta' Lulju 2011.

Il-kumitat qabel li hekk kif tintemm id-diskussjoni fuq it-Tieni Qari, l-iSpeaker jissospendi s-seduta għal għoxrin minuta mingħajr ma jqiegħed l-ewwel mistoqsija.

Hekk kif tirriżumi s-seduta, l-iSpeaker isejjaħ lil dawk li huma favur il-mozzjoni tat-Tieni Qari biex iqumu f'posthom u jibqgħu bilwieqfa sakemm l-Iskrivan tal-Kamra ssejħilhom skont l-alfabett u huwa jitlobhom biex joqogħdu bilqiegħda.

Wara, l-iSpeaker isejjaħ lil dawk li huma kontra biex iqumu bilwieqfa u jibqgħu bilwieqfa sakemm l-Iskrivan tal-Kamra ssejħilhom u huwa jitlobhom biex joqogħdu bilqiegħda.

L-iSpeaker imbagħad jgħaddi biex isejjaħ lil dawk il-Membri li se jiddikjaraw li se jastjeni biex iqumu bilwieqfa u jibqgħu bilwieqfa sakemm l-Iskrivan tal-Kamra ssejħilhom u huwa jitlobhom biex joqogħdu bilqiegħda.

Membru li ma jqumx ma' dawk li huma favur, ma' dawk li huma kontra jew li qed jastjenu, jiġi meqjus bħala li ma vvotax.

Il-kumitat qabel li jekk xi Membru jqum f'aktar minn okkażjoni waħda, l-iSpeaker jitlob lil dak il-Membru biex jikkjarifika l-vot tiegħu u jekk xi Membru matul xi fażi ta' dan l-eżerċizzju jinduna li jkun għamel żball fil-mod ta' kif ikun ivvota, ikun jista' jikkoreġi dak l-iżball dejjem sakemm il-vot ma jkunx għadu ġie dikjarat mill-iSpeaker.

Il-kumitat qabel ukoll li l-għadd ta' Membri li jiddikjaraw li qed jastjenu, ma jiġux magħduda fin-numru ta' persuni li jkunu preżenti u li qed jivvutaw u allura ma jitteħdux in konsiderazzjoni meta s-Sedja tiġi biex tiddikjara jekk vot ikunx għadda jew le.

L-iSpeaker spjega li skont l-Ordnijiet Permanenti tal-Kamra Membru għandu l-fakultà li ma jivvotax u li għalhekk huwa jikkonsidra astensjoni bħala l-użu ta' dik il-fakultà fejn Membru li jagħżel li ma jivvotax jitlob ukoll li dan jiġi reġistrat.

Għar-rigward is-seduta ta' nhar it-Tnejn, 25 ta' Lulju, 2011 fejn kien ġie miftieħem li għandha tiġi preseduta mill-iSpeaker minkejja li l-Kamra tkun fi stadju ta' kumitat, wara l-parir legali li l-iSpeaker kien irċieva, il-kumitat qabel li kellha tiġi ppreżentata mozzjoni proċedurali, bla pregudizzjoni għad-dritt tal-Kumitat dwar ix-Xogħol tal-Kamra li jasal għal xi ftehim li jkun jorbot.

Il-kumitat qabel li l-Iskrivan tal-Kamra kellha tinforma lill-Membri kollha meta jkun se jiltaqa' l-Kumitat għall-Konsiderazzjoni ta' Abbozzi ta' Liġi biex jikkonsidra l-istadju ta' kumitat ta' dan l-abbozz ta' liġi.

Il-ħsieb kien li l-kumitat jiltaqa' dakinhar stess li jgħaddi t-Tieni Qari, jiġifieri l-Erbgħa, 13 ta' Lulju, u l-għada, il-Ħamis, 14 ta' Lulju.

Il-kumitat qabel li jingħata d-dritt lil kull Membru li jkun akkumpanjat minn espert, jekk ikun jixtieq, biex jgħinu waqt l-istadju ta' kumitat.

Il-kumitat qabel li f'każ li jkun hemm bżonn li ssir xi emenda teknika wara li jkun għadda l-istadju ta' kumitat tal-abbozz ta' liġi, b'consensus, dan ikun jista' jsir mingħajr ma jkun hemm il-ħtieġa li jerġa' jiltaqa' l-kumitat, iżda li din l-emenda tgħaddi għall-vot mingħajr diskussjoni.

Il-kumitat qabel li l-Kamra għandha tiġi informata dwar dan il-ftehim milħuq, possibilment fis-seduta ta' dakinhar stess.

L-iSpeaker informa lill-kumitat li darba li l-abbozz jgħaddi mill-istadju ta' kumitat, il-Kumitat Permanenti dwar ix-Xogħol tal-Kamra jerġa' jiltaqa' biex jiġi miftiehem il-mod kif se jgħaddu l-emendi u klawsoli u anke t-Tielet Qari.

L-iSpeaker irrefera għall-persuni li jkunu fl-iStrangers' Gallery u appella lill-Membri biex jaraw li dawk in-nies li huma jistiednu biex jattendu seduta, jiġu informati li ma jistgħux juru emozzjoni għal dak li jkun qed jintqal, li ma jistgħux jieħdu ritratti u li jkunu lebsin addattat għall-Parlament.

L-iSpeaker irrefera għat-talba ta' The Times biex jittieħdu ritratti waqt li tkun għaddejja l-votazzjoni fuq dan l-Abbozz ta' Liġi.

L-Onor Joe Mizzi reġa' tenna li hu ma kellux oġġezzjoni waqt li l-Viċi Prim Ministu u Ministru tal-Affarijiet Barranin qal li fi stadju ulterjuri jintlaħaq ftehim dwar screening tal-Parlament kollu.

AFFARIJIET OĦRA

L-Onor Anġlu Farrugia informa lill-Kumitat li l-Onor Charles Mangion u l-Onor Karmenu Vella kienu kitbu lill-Ministru tal-Finanzi, l-Ekonomija u Investiment fejn talbuh biex qabel ma l-Parlament jaġġorna għall-vaganzi tas-sajf, isir dibattitu fil-Parlament, mingħajr vot, dwar is-sitwazzjoni fiż-żona Euro.

Il-kumitat qabel li matul din is-seduta partikolari setgħu jitressqu t-Tielet Qari tal-Abbozz ta' Liġi li jemenda l-Att dwar il-Liċenzi tal-Kummerċ – Abbozz Nru 81 - u anke t-Tielet Qari tal-Abbozz ta' Liġi li jemenda l-Atti dwar il-Logħob u dwar il-Lotteriji – Abbozz Nru 77.

Fis-6.12 pm il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


IL-ĦDAX-IL PARLAMENT

KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

It-Tlieta, 12 ta' Lulju 2011.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-7.13 p.m.

L-Onor Francis Zammit Dimech, President tal-Kumitat, ippresieda.

Preżenti wkoll kien hemm l-iSpeaker, l-Onor Joseph Falzon u l-Onor Karl Gouder.

ASSENTI: Il-Viċi Prim Ministru u Ministru tal-Affarijiet Barranin, l-Onor Owen Bonnici, l-Onor Leo Brincat, l-Onor Luciano Busuttil, l-Onor Beppe Fenech Adami u l-Onor George Vella.

L-Iskrivan tal-Kumitat qal it-talba.

Il-Minuti tal-laqgħa numru 51 li saret fit-2 ta' Ġunju 2011 kienu konfermati.

PREŻENTAZZJONI TA' KARTI

Il-President ippreżenta lill-Membri:-

Dokument 760 ittra datata d-9 ta' Mejju 2011 mill-iSpeaker tal-Parlament Islamiku tal-Iran, E.T. Ali Larijani, fejn talab sabiex jittieħdu miżuri prattiċi biex jiġi kumbattut l-allegat ksur tad-drittijiet tal-bniedem fil-Bahrain;

Dokument 761 Riżoluzzjoni leġislattiva tal-Parlament Ewropew tal-10 ta' Mejju 2011 dwar l-abbozz ta' deċiżjoni tal-Kusill dwar il-konklużjoni, f'isem l-Unjoni Ewropea, tal-Ftehim dwar il-Protezzjoni u l-Iżvilupp Sostenibbli taż-Żona tal-Park ta' Prespa (16581/2010 – C7-0007/2011 – 2010/0300(NLE)) P7_TA-PROV(2011)0191;

Dokument 762 Riżoluzzjoni leġislattiva tal-Parlament Ewropew tal-10 ta' Mejju 2011 dwar abbozz ta' deċiżjoni tal-Kunsill dwar l-approvazzjoni, f'isem l-Unjoni Ewropea, tal-Ftehim dwar Miżuri Istat tal-Port li Jimpedixxu, Jiskoraġġixxu u Jeliminaw is-Sajd Illegali, Mhux Rappurtat u Mhux Regolat (05571/2011 – C7-0068/2011 – 2010/0389(NLE)) - P7_TA-PROV(2011)0192;

Dokument 763 Riżoluzzjoni leġislattiva tal-Parlament Ewropew tal-10 ta' Mejju 2011 dwar l-abbozz ta' regolament tal-Parlament Ewropew u tal-Kunsill li jistabbilixxi arranġamenti tranżizzjonali għal ftehimiet bilaterali ta' investiment bejn l-Istati Membri u pajjiżi terzi ( – C7-0172/2010 – ) - P7_TA-PROV(2011)0206;

Dokument 764 Riżoluzzjoni leġislattiva tal-Parlament Ewropew tal-10 ta' Mejju 2011 dwar il-proposta għal deciżjoni tal-Parlament Ewropew u tal-Kunsill li tipprovdi assistenza makrofinanzjarja ulterjuri lill-Ġeorġja ( – C7-0019/2011 – ) - P7_TA-PROV(2011)0207;

Dokument 765 Riżoluzzjoni leġislattiva tal-Parlament Ewropew tal-11 ta' Mejju 2011 dwar il-proposta għal Direttiva tal-Parlament Ewropew u tal-Kunsill dwar l-indikazzjonijiet jew il-marki li jidentifikaw il-lott li għalih jappartjieni oġġett ta' l-ikel (kodifikazzjoni) ( – C7-0285/2010 – ) - P7_TA-PROV(2011)0208;

Dokument 766 Riżoluzzjoni leġislattiva tal-Parlament Ewropew tal-11 ta' Mejju 2011 dwar il-proposta għal direttiva tal-Parlament Ewropew u tal-Kunsill dwar l-approssimazzjoni tal-liġijiet ta' l-Istati Membri dwar l-unitajiet ta' kejl (test kodifikat) ( – C7-0287/2010 – ) - P7_TA-PROV(2011)0209;

Dokument 767 Riżoluzzjoni leġislattiva tal-Parlament Ewropew tal-11 ta' Mejju 2011 dwar il-proposta għal Direttiva tal-Parlament Ewropew u tal-Kunsill dwar il-livell permissibbli tal-ħoss u s-sistema tal-exhaust tal-vetturi bil-mutur (test kodifikat) ( – C7-0288/2010 – ) - P7_TA-PROV(2011)0210;

Dokument 768 Riżoluzzjoni leġislattiva tal-Parlament Ewropew tal-11 ta' Mejju 2011 dwar il-proposta għal direttiva tal-Parlament Ewropew u tal-Kunsill dwar l-istrutturi ta' protezzjoni fil-każ ta' qlib immuntati fuq in-naħa ta' quddiem tas-sedil tas-sewwieq fuq tratturi għall-agrikoltura u għall-foresterija ta' karreġġata dejqa (test kodifikat) ( – C7-0340/2010 – ) - P7_TA-PROV(2011)0211;

Dokument 769 Riżoluzzjoni leġislattiva tal-Parlament Ewropew tal-11 ta' Mejju 2011 dwar il-proposta għal Direttiva tal-Parlament Ewropew u tal-Kunsill dwar l-installazzjoni, il-post, l-operazzjoni u l-identifikazzjoni tal-kontrolli ta' tratturi bir-roti għall-agrikoltura jew għall-forestrija (test kodifikat) ( – C7-0404/2010 – ) - P7_TA-PROV(2011)0212;

Dokument 770 Riżoluzzjoni leġislattiva tal-Parlament Ewropew tal-11 ta' Mejju 2011 dwar il-proposta għal Direttiva tal-Parlament Ewropew u tal-Kunsill dwar mezzi tal-ibbrejkjar ta' tratturi bir-roti għall-agrikoltura jew għall-forestrija (test kodifikat) ( – C7-0421/2010 – ) - P7_TA(2011)0213;

Dokument 771 Riżoluzzjoni leġislattiva tal-Parlament Ewropew tal-11 ta' Mejju 2011 dwar il-proposta għal direttiva tal-Parlament Ewropew u tal-Kunsill dwar l-ispazju għall-manuvrar, l-aċċess għall-pożizzjoni tas-sewqan u l-bibien u t-twieqi ta' tratturi bir-roti għall-agrikoltura jew għall-foresterija (test kodifikat) ( – C7-0428/2010 – ) - P7_TA-PROV(2011)0214;

Dokument 772 Riżoluzzjoni leġislattiva tal-Parlament Ewropew tal-11 ta' Mejju 2011 dwar il-proposta għal direttiva tal-Parlament Ewropew u tal-Kunsill dwar l-istrutturi ta' protezzjoni fil-każ ta' qlib immuntati fuq in-naħa ta' wara tat- tratturi għall-agrikoltura u għall-forestrija ta' karreġġata dejqa (test kodifikat) ( – C7-0290/2010 – ) - P7_TA(2011)0215;

Dokument 773 Riżoluzzjoni leġislattiva tal-Parlament Ewropew tal-11 ta' Mejju 2011 dwar il-proposta emendata għal direttiva tal-Kunsill dwar l-istruttura u r-rati tas-sisa fuq it-tabakk manifatturat (test kodifikat) ( – C7-0403/2010 – ) - P7_TA(2011)0216;

Dokument 774 Riżoluzzjoni leġiżlattiva tal-Parlament Ewropew tal-11 ta' Mejju 2011 dwar il-Pożizzjoni tal-Kunsill adottata fl-ewwel qari bl-għan tal-adozzjoni ta' Regolament tal-Parlament Ewropew u tal-Kunsill dwar l-ismijiet ta' fibri tat-tessuti u t-tikkettar u l-immarkar relatati tal-kompożizzjoni tal-fibri ta' prodotti tat-tessuti u li jħassar id-Direttiva tal-Kunsill 73/44/KEE, id-Direttiva 96/73/KE tal-Parlament Ewropew u tal-Kunsill u d-Direttiva 2008/121/KE tal-Parlament Ewropew u tal-Kunsill (13807/4/2010 – C7-0017/2011 – ) - P7_TA-PROV(2011)0218;

Dokument 775 Riżoluzzjoni leġislattiva tal-Parlament Ewropew tal-11 ta' Mejju 2011 dwar il-proposta għal deċiżjoni tal-Parlament Ewropew u tal-Kunsill li tistabbilixxi l-ewwel programm tal-politika tal-ispettru tar-radju ( – C7-0270/2010 – ) - P7_TA-PROV(2011)0220;

Dokument 776 Riżoluzzjoni tal-Parlament Ewropew tal-11 ta' Mejju 2011 dwar l-istat attwali tan-negozjati tal-Ftehim ta' Kummerċ Ħieles bejn l-UE u l-Indja - P7_TA(2011)0224;

Dokument 777 Riżoluzzjoni tal-Parlament Ewropew tal-11 ta' Mejju 2011 dwar ir-relazzjonijiet kummerċjali bejn l-UE u l-Ġappun - P7_TA(2011)0225;

Dokument 778 Riżoluzzjoni tal-Parlament Ewropew tal-11 ta' Mejju 2011 dwar il-Green Paper tal-Kummissjoni dwar il-protezzjoni tal-foresti u t-tagħrif dwarhom fl-UE: il-preparazzjoni tal-foresti għat-tibdil fil-klima () - P7_TA-PROV(2011)0226;

Dokument 779 Riżoluzzjoni tal-Parlament Ewropew tal-11 ta' Mejju 2011 dwar ir-rapport annwali mill-Kunsill lill-Parlament Ewropew dwar l-aspetti ewlenin u l-għażliet bażiċi tal-Politika Estera u ta' Sigurtà Komuni (PESK) fl-2009, ippreżentat lill-Parlament Ewropew b'applikazzjoni tal-Parti II, Taqsima G, paragrafu 43 tal-Ftehim Interistituzzjonali tas-17 ta' Mejju 2006 () - P7_TA-PROV(2011)0227;

Dokument 780 Riżoluzzjoni tal-Parlament Ewropew tal-11 ta' Mejju 2011 dwar l-iżvilupp tal-politika ta' sigurtà u ta' diviża wara d-dħul fis-seħħ tat-Trattat ta' Lisbona () - P7_TA-PROV(2011)0228;

Dokument 781 Riżoluzzjoni tal-Parlament Ewropew tal-11 ta' Mejju 2011 dwar l-UE bħala attur globali: ir-rwol tagħha fl-ambitu tal-organizzazzjonijiet multilaterali () - P7_TA-PROV(2011)0229;

Dokument 782 Riżoluzzjoni tal-Parlament Ewropew tat-12 ta' Mejju 2011 dwar it-Tagħlim fl-Ewwel Snin tat-Tfulija fl-Unjoni Ewropea () - P7_TA-PROV(2011)0231;

Dokument 783 Riżoluzzjoni tal-Parlament Ewropew tat-12 ta' Mejju 2011 dwar il-kriżi fis-settur Ewropew tas-sajd minħabba ż-żieda fil-prezzijiet taż-żejt - P7_TA-PROV(2011)0234;

Dokument 784 Riżoluzzjoni tal-Parlament Ewropew tat-12 ta' Mejju 2011 dwar ir-reviżjoni tal-Att dwar in-Negozji ż-Żgħar - P7_TA-PROV(2011)0235;

Dokument 785 Riżoluzzjoni tal-Parlament Ewropew tat-12 ta' Mejju 2011 dwar id-dimensjonijiet kulturali tal-azzjonijiet esterni tal-UE () - P7_TA-PROV(2011)0239;

Dokument 786 Riżoluzzjoni tal-Parlament Ewropew tat-12 ta' Mejju 2011 dwar "L-isfruttar tal-potenzjal tal-industriji kulturali u kreattivi" () - P7_TA-PROV(2011)0240;

Dokument 787 Riżoluzzjoni tal-Parlament Ewropew tat-12 ta' Mejju 2011 dwar is-sitwazzjoni fis-Sri Lanka - P7_TA(2011)0242;

Dokument 788 Riżoluzzjoni tal-Parlament Ewropew tat-12 ta' Mejju 2011 dwar il-Bjelorussja - P7_TA-PROV(2011)0244;

Dokument 789 Dikjarazzjoni tal-Parlament Ewropew tat-12 ta' Mejju 2011 dwar Clean-up in Europe u Let's Do It World 2012 - P7_TA-PROV(2011)0245;

Dokument 790 Riżoluzzjoni leġiżlattiva tal-Parlament Ewropew tas-7 ta' Ġunju 2011 dwar il-proposta għal regolament tal-Parlament Ewropew u tal-Kunsill li jħassar ir-Regolament tal-Kunsill (KE) Nru 1541/98 dwar il-prova tal-oriġini ta' ċerti prodotti tessili li jidħlu fit-Taqsima XI tan-Nomenklatura Magħquda u rilaxxjati għaċ-ċirkolazzjoni ħielsa fil-Komunità, u dwar il-kundizzjonijiet tal-aċċettazzjoni ta' din il-prova u li jemenda r-Regolament tal-Kunsill (KEE) Nru 3030/93 dwar regoli komuni għall-importazzjoni ta' ċerti prodotti tat-tessuti minn pajjiżi terzi ( – C7-0316/2010 – ) - P7_TA-PROV(2011)0248;

Dokument 791 Riżoluzzjoni leġiżlattiva tal-Parlament Ewropew tas-7 ta' Ġunju 2011 dwar l-abbozz ta' deċiżjoni tal-Kunsill dwar il-konklużjoni tal-Ftehim bejn ir-Repubblika tal-Kroazja u l-Unjoni Ewropea dwar il-parteċipazzjoni tar-Repubblika tal-Kroazja fil-ħidma taċ-Ċentru Ewropew ta' Monitoraġġ tad-Droga u d-Dipendenza fuq id-Droga (11633/2010 – C7-0026/2011 – 2010/0011(NLE)) - P7_TA-PROV(2011)0249;

Dokument 792 Riżoluzzjoni leġislattiva tal-Parlament Ewropew tas-7 ta' Ġunju 2011 dwar il-pożizzjoni tal-Kunsill fl-ewwel qari bil-ħsieb tal-adozzjoni tad-direttiva tal-Parlament Ewropew u tal-Kunsill li temenda d-Direttiva 1999/62/KE dwar il-ħlas li jrid isir minn vetturi ta' merkanzija tqila għall-użu ta' ċerti infrastrutturi (15145/1/2010 – C7-0045/2011 – ) - P7_TA-PROV(2011)0252;

Dokument 793 Riżoluzzjoni leġiżlattiva tal-Parlament Ewropew tas-7 ta' Ġunju 2011 dwar il-proposta għal regolament tal-Parlament Ewropew u tal-Kunsill dwar il-kontijiet ekonomiċi ambjentali Ewropej ( – C7-0092/2010 – ) - P7_TA-PROV(2011)0253;

Dokument 794 Riżoluzzjoni tal-Parlament Ewropew tat-8 ta' Ġunju 2011 dwar ir-relazzjonijiet kummerċjali bejn l-UE u l-Kanada - P7_TA(2011)0257;

Dokument 795 Riżoluzzjoni tal-Parlament Ewropew tat-8 ta' Ġunju 2011 dwar Aġenziji tal-Klassifikazzjoni tal-Kreditu: prospettivi futuri () - P7_TA(2011)0258;

Dokument 796 Riżoluzzjoni tal-Parlament Ewropew tat-8 ta' Ġunju 2011 dwar id-dimensjoni esterna tal-politika soċjali, il-promozzjoni tax-xogħol u l-istandards soċjali u r-Responsabbiltà Soċjali tal-Kumpanniji Ewropej () - P7_TA-PROV(2011)0260;

Dokument 797 Riżoluzzjoni tal-Parlament Ewropew tat-8 ta' Ġunju 2011 dwar ir-Regolament (KE) 1905/2006 li jistabbilixxi strument ta' finanzjament tal-koperazzjoni għall-iżvilupp: lezzjonijiet miksuba u perspettivi għall-ġejjieni () - P7_TA(2011)0261;

Dokument 798 Riżoluzzjoni tal-Parlament Ewropew tat-8 ta' Ġunju 2011 dwar Ninvestu fil-ġejjieni: Qafas Finanzjarju Multiannwali (MFF) ġdid għal Ewropa kompetittiva, sostenibbli u inklużiva () - P7_TA-PROV(2011)0266;

Dokument 799 Riżoluzzjoni tal-Parlament Ewropew tad-9 ta' Ġunju 2011 dwar is-Samit bejn l-UE u r-Russja - P7_TA-PROV(2011)0268;

Dokument 800 Riżoluzzjoni tal-Parlament Ewropew tad-9 ta' Ġunju 2011 dwar Guantánamo: deċiżjoni imminenti tal-piena tal-mewt - P7_TA(2011)0271;

Dokument 801 Dikjarazzjoni tal-Parlament Ewropew tad-9 ta' Mejju 2011 dwar il-ġlieda kontra l-korruzzjoni fl-Isport Ewropew - P7_TA-PROV(2011)0273;

Dokument 802 Dikjarazzjoni tal-Parlament Ewropew tad-9 ta' Ġunju 2011 dwar ix-xogħol tal-Kumitat għal Persuni Nieqsa f'Ċipru - P7_TA-PROV(2011)0274;

Dokument 803 Riżoluzzjoni leġiżlattiva tal-Parlament Ewropew tat-23 ta' Ġunju 2011 dwar l-abbozz ta' deċiżjoni tal-Kunsill dwar il-konklużjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn il-Komunità Ewropea u r-Repubblika tas-Seychelles (17238/2010 – C7-0031/2011 – 2010/0335(NLE)) - P7_TA-PROV(2011)0279;

Dokument 804 Riżoluzzjoni leġiżlattiva tal-Parlament Ewropew tat-23 ta' Ġunju dwar l-abbozz ta' deċiżjoni tal-Kunsill dwar il-konklużjoni ta' Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta' Sħubija dwar is-Sajd bejn l-Unjoni Ewropea u r-Repubblika Demokratika ta' São Tomé u Príncipe (05371/2011 – C7-0119/2011 – 2010/0355(NLE)) - P7_TA(2011)0280;

Dokument 805 Riżoluzzjoni leġiżlattiva tal-Parlament Ewropew tat-23 ta' Ġunju 2011 dwar l-abbozz ta' deċiżjoni tal-Kusill dwar il-konklużjoni tal-Protokoll li jestendi għall-miżuri doganali ta' sigurtà l-Ftehim f'forma ta' Skambju ta' Ittri bejn il-Komunità Ekonomika Ewropea u l-Prinċipat ta' Andorra (17403/2010 – C7-0036/2011 – 2010/0308(NLE)) - P7_TA-PROV(2011)0281;

Dokument 806 Riżoluzzjoni leġiżlattiva tal-Parlament Ewropew tat-23 ta' Ġunju 2011 dwar l-abbozz ta' deċiżjoni tal-Kusill dwar il-konklużjoni ta' Ftehim bejn il-Komunità Ewropea u l-Kanada dwar is-sikurezza fl-avjazzjoni ċivili (06645/1/2010 – C7-0100/2010 – 2009/0156(NLE)) - P7_TA-PROV(2011)0282;

Dokument 807 Riżoluzzjoni leġislattiva tal-Parlament Ewropew tat-23 ta' Ġunju 2011 dwar il-proposta għal Direttiva tal-Parlament Ewropew u tal-Kunsill dwar drittijiet tal-konsumatur ( – C7-0349/2008 – ) - P7_TA-PROV(2011)0293;

Dokument 808 Riżoluzzjoni leġiżlattiva tal-Parlament Ewropew tat-23 ta' Ġunju 2011 dwar il-proposta għal direttiva tal-Parlament Ewropew u tal-Kunsill li temenda d-Direttiva 2000/25/KE fir-rigward tad-dispożizzjonijiet għat-tratturi mqiegħda fis-suq skont l-iskema tal-flessibbiltà ( – C7-0342/2010 – ) - P7_TA-PROV(2011)0294; u

Dokument 809 Dikjarazzjoni tal-Parlament Ewropew tat-23 ta' Ġunju 2011 dwar sistema volontarja ta' tikkettar b'format Braille fuq il-pakkett ta' prodotti industrijali - P7_TA-PROV(2011)0299.

DISKUSSJONI MA' DR GAVIN BARRETT, SENIOR LECTURER AND DIRECTOR OF DOCTORAL STUDIES, SCHOOL OF LAW, UNIVERSITY COLLEGE DUBLIN, DWAR "THE EVOLVING ROLE OF NATIONAL PARLIAMENTS IN THE EUROPEAN UNION LEGAL ORDER"

Dr Gavin Barrett, li kien akkumpanjat minn Prof. Peter Xuereb, ta' ħarsa lejn diversi provvedimenti li ddaħħlu matul is-snin fit-trattati tal-Unjoni Ewropea, b'mod speċjali fit-Trattat ta' Lisbona, li l-għan tagħhom kien li jissaħħaħ ir-rwol u jiżdiedu l-poteri tal-parlamenti nazzjonali tal-Istati Membri fit-tfassil tal-leġislazzjoni u tal-politika tal-Unjoni Ewropea.

Wara kien hemm diskussjoni.

Fit-8:34 p.m. il-Kumitat aġġorna għal data oħra li kellha tiġi komunikata aktar tard.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 41

It-Tnejn, 25 ta' Lulju 2011 fit-8.15 am

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar it-Tnejn, 25 ta' Lulju 2011 fit-8.15 am fil-Kamra tal-Kumitati fil-Palazz il-Belt, b'din l-aġenda:

Metodu ta' votazzjoni fl-istadju ta' kumitat u Tielet Qari tal-Abbozz ta' Liġi li jemenda l-Kodiċi Ċivili – Abbozz Nru 80.

Xogħol tal-Kamra.

Affarijiet Oħra.

23 ta' Lulju 2011 SKRIVAN TAL-KAMRA


IL-ĦDAX-IL PARLAMENT

LAQGĦA NRU.

It-Tlnejn 25 ta' Lulju 2011

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fit-8.40 am.

PREŻENTI

Il-Viċi Prim Ministru u Ministru tal-Affarijiet Barranin, l-Onor David Agius, l-Onor Frederick Azzopardi, l-Onor Anglu Farrugia u l-Onor Joe Mizzi.

Il-minuti tal-laqgħa Nru 40 li saret fit-12 ta' Lulju 2011 kienu konfermati.

XOGĦOL TAL-KAMRA

L-iSpeaker informa lill-kumitat li l-iskop ta' din il-laqgħa kien proprju biex jiġi maqbul il-metodu ta' kif se jsiru l-votazzjonijiet fuq id-diversi klawsoli tal-Abbozz ta' Liġi li jemenda l-Kodiċi Ċivili (Emenda Nru 2), kif ukoll fuq it-Tielet Qari tal-istess Abbozz li kellhom jinżammu f'żewġ seduti dakinhar stess, 25 ta' Lulju 2011.

Wara diskussjoni, il-kumitat qabel li meta l-iSpeaker iqiegħed il-mistoqsija fuq xi emenda jew klawsola, u ma jinstema' ħadd jgħid le, huwa jiddikjara li dik l-emenda tkun għaddiet nem. con.

Il-Viċi Prim Ministru għamilha ċara li min se jitlob division ma jistax ikun minn fost dawk il-Membri li jkunu qalu "Aye" jew minn fost dawk li jkunu ddikjaraw li se jastjenu, filwaqt li l-Onor Joe Mizzi ddikjara li hu se jsejjaħ division mhux għax huwa kontra iżda biex jassigura li kull min ivvota jiġi reġistrat fil-minuti.

Il-kumitat qabel li għall-votazzjoni fuq it-Tielet Qari tintuża l-istess proċedura li se tintuża għall-emendi u klawsoli.

Għar-rigward kif jiġu msejħa l-ismijiet tal-Membri darba li tkun issejħet division, il-kumitat qabel li tintuża l-istess proċedura li ntużat meta l-Kamra vvutat fuq it-Tieni Qari ta' dan l-istess Abbozz ta' Liġi, ċioè, li l-iSpeaker isejjaħ lil dawk li huma favur emenda, klawsola jew it-Tielet Qari, skont il-każ, biex iqumu f'posthom u jibqgħu bilwieqfa sakemm l-Iskrivan tal-Kamra ssejħilhom skont l-alfabett u l-iSpeaker jitlobhom biex joqogħdu bilqiegħda.

Wara, l-iSpeaker isejjaħ lil dawk li huma kontra biex iqumu bilwieqfa u jibqgħu bilwieqfa sakemm l-Iskrivan tal-Kamra ssejħilhom u huwa jitlobhom biex joqogħdu bilqiegħda.

L-iSpeaker imbagħad jgħaddi biex isejjaħ lil dawk il-Membri li se jiddikjaraw li se jastjeni biex iqumu bilwieqfa u jibqgħu bilwieqfa sakemm l-Iskrivan tal-Kamra ssejħilhom u l-iSpeaker jitlobhom biex joqogħdu bilqiegħda.

Membru li ma jqumx ma' dawk li huma favur, ma' dawk li huma kontra jew li qed jastjenu, jiġi meqjus bħala li ma vvotax.

Il-kumitat qabel li jekk xi Membru jqum f'aktar minn okkażjoni waħda, l-iSpeaker jitlob lil dak il-Membru biex jikkjarifika l-vot tiegħu u jekk xi Membru matul xi fażi ta' dan l-eżerċizzju jinduna li jkun għamel żball fil-mod ta' kif ikun ivvota, ikun jista' jikkoreġi dak l-iżball dejjem sakemm il-vot ma jkunx għadu ġie dikjarat mill-iSpeaker.

Il-kumitat qabel ukoll li l-għadd ta' Membri li jiddikjaraw li qed jastjenu, ma jiġux magħduda fin-numru ta' persuni li jkunu preżenti u li qed jivvutaw u allura ma jitteħdux in konsiderazzjoni meta s-Sedja tiġi biex tiddikjara jekk vot ikunx għadda jew le.

Il-Viċi Prim Ministru u Ministru għall-Affarijiet Barranin irrefera għall-mozzjoni li ħatret il-Kumitat Permanenti dwar l-Affarijiet tal-Familja u qal li fit-test Ingliż tal-mozzjoni kien hemm referenza għal quorum li b'diżvista, din ma ġietx riflessa fit-testi Malti.

Huwa talab li meta l-iSpeaker isejjaħ għall-konferma tal-Minuti tas-seduta preċedenti, huwa jitlob korrezzjoni f'dan is-sens.

Ma ntlaħaqx ftehim biex din il-korrezzjoni ssir f'dak l-istadju.

Il-kumitat qabel li wara li jgħaddi t-Tielet Qari tal-Abbozz ta' Liġi li jemenda l-Kodiċi Ċivili, għandha ssir stqarrija ministerjali mill-Prim Ministru, imbagħad issir il-korrezzjoni tal-mozzjoni, imbagħad il-President tal-Kumitat Permanenti għall-Konsiderazzjoni ta' Abbozzi ta' Liġi jirrapporta li l-kumitat ikkonkluda d-diskussjoni fuq l-Abbozz ta' Liġi dwar Pensjonijiet tal-Irtirar – Abboz Nru 72 – u wara l-Kamra tgħaddi għat-Tielet Qari ta' dak l-istess Abbozz.

Fil-9.25 am il-kumitat aġġorna.

SKRIVAN TAL-KAMRA


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 42

L-Erbgħa, 28 ta' Settembru 2011 fin-12.30 pm

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar l-Erbgħa, 28 ta' Settembru 2011 fin-12.30 pm fil-Kamra tal-Kumitati fil-Palazz il-Belt, b'din l-aġenda:

Rappreżentant tal-parlament nazzjonali fil-Parlament Ewropew.

Video streaming tal-laqgħat tal-kumitati parlamentari.

Smiegħ ta' xhieda quddiem il-Kumitati Permanenti dwar il-Kontijiet Pubbliċi.

Rwol tal-parlamenti nazzjonali wara d-dħul fis-seħħ tat-Trattat ta' Liżbona b'riferenza għall-prinċipju ta' sussidjarjetà.

Xogħol tal-Kamra.

Affarijiet Oħra.

23 ta' Settembru 2011 SKRIVAN TAL-KAMRA